Шартлаған 4-се энергоблоктың өҫтөнә ышыҡ ҡорорға хәл ителә... (Чернобыль АЭС-ындағы фажиғәгә - 30 йыл) » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Шартлаған 4-се энергоблоктың өҫтөнә ышыҡ ҡорорға хәл ителә... (Чернобыль АЭС-ындағы фажиғәгә - 30 йыл)\n20.04.2016 Шартлаған 4-се энергоблоктың өҫтөнә ышыҡ ҡорорға хәл ителә... (Чернобыль АЭС-ындағы фажиғәгә - 30 йыл)\n26 апрелгә ҡараған төндә юҡҡа сыҡҡан реакторҙың емереклектәре ҡот осҡос радиация бүлеп сығара, төптә ағыулы графит яна һәм төтөн менән бергә радиоактив матдәләр тарала. Тәүҙә вертолеттар ярҙамында ҡом, ҡурғаш, доломит ташлап ҡарайҙа, ләкин бының әллә ни файҙаһы булмай. Блок өҫтөнән ышыҡ - “Укрытие” объекты төҙөү ҡарар ҡабул ителә. Тапҡыр телелләр был ҡоролманы шунда уҡ саркофаг тип атай.\n“Укрытие” объектын төҙөү 1986 йылдың 30 ноябрендә тамамлана. Уны ҡороуға 400 мең кубометр бетон иҙелмәһе, 7000 тонна металл конструкцияһы китә. 90 мең кеше эшләй һәм улар саркофагты 206 көн эсендә төҙөй.\nТәүҙә емереклектәр янындағы сәнәғәт майҙасығы таҙартыла. Бында алыҫтан идара ителгән бульдозерҙар, ИМР инженер юл һалыу машиналары файҙаланыла. Улар ярҙамында радиоактив графит, ядро яғыулығы, зарарланған тимер, бетон бер яҡ ситкә йыйыла һәм контейнерҙарға тултырылып, реактор бинаһы аҫтына күсерелә.\nМайҙансыҡҡа метр ярым ҡалынлығында ҡырсынташ, бетон, ҡом ҡатламы түшәйҙәр. Ләкин был радиацияны кәметмәй, машиналар саң һәм уның менән бергә радионуклидтар болотон күтәрә. Аҙаҡтан һалдаттар бетон плитәләр түшәп, йөйҙәрен ҡаплағас ҡына радиация кәмей.\nМай айында конструкторҙар саркофаг проекттарын төҙөй. Блокты төньяҡтан һәм көнсығыштан ҡапларға кәрәк. Бынан тыш, көньяҡ тарафтан машиналар залы урынлашһа ла, 4-се блокка терәлгән ҡыйығы харабаларға әйләнгән, уны ла ҡапларға кәрәк. Эштәрҙе ғәйәт ҡатмарлы шарттарҙа – ҡаты радиация аҫтында башҡарырға, терәк деталдәрҙе янғындан, шартлауҙан емерелгән ышанысһыҙ конструкцияларға һалып нығытырға кәрәк.\nБер ай эсендә йәмғеһе 18 вариант төҙөлә һәм иң ҡулайлыһы табыла. Төҙөүселәр тәүҙә 3-сө блокты 4-сеһенән бүлгән стена ҡора. Төньяҡтан иһә 12-әр метр бейеклегендәге баҫҡыстары булған пионер стенаһы төҙөлә. Тимер опалубка эсенә зарарланған ауыр ИМР тягачтары теҙелеп ҡуйыла һәм өҫтәренә бетон ҡойола. – улар үҙенсәлекле арматураға әйләнә. Баҫҡыс әҙер булғас, уның ышығы аҫтында икенсеһен ҡорғандар. Һөҙөмтәлә реакторҙан һибелгән ҡалдыҡтар ҡаплана.\nӘ бына саркофагтың көнбайышында контрфорслы стена ҡорола. Уның өлөштәре металдан яһалған һәм дөйөм ауырлығы 1000 тонан тәшкил итә.\nҠыйыҡ яһар өсөн “Демаг” крандары 60 метр бейеклектә “Мамонт” балкаһын ҡуя. Уның ауырлығы 165 тоннаға барып еткән. “Мамонт” өҫтөнә эсенә бетон тултырылған ҙур диаметрлы 27 торба һалына. Машиналар залы яғынан ян-яҡтан “клюшкалар” - Г хәрефе һымаҡ элементтар ҡуйыла. Эштәр бөткәс, ҡыйыҡҡа тимер түшәлә.\nИҫәпләүҙәр буйынса саркофаг 20-30 йыл тоторға, 6 балға тиклем еткән ер тетрәүенә сыҙарға, дауылдарға бирешмәҫкә тейеш. Ләкин аҫта ҡалған һәм объект терәлеп торған емерек блоктың стеналары һәм таяуҙарының хәле әлегәсә билдәһеҙ. Радиоактив матдәле графит һәм ядро яғыулығы һаман да реакцияға инә, йылылыҡ бүлеп сығара. Әгәр ҙә саркофаг өлөштәре емерелә-нитә ҡалһа, зарарлы саң күтәрелеп, бар ерҙе тағы ла бысратасаҡ. Ул ҡатнашмаларҙың янып китеү ҡурҡынысы ла бар. Реакторҙың “Еленаһы” ла ҙур хәүеф тыуҙыра. Шартлау мәлендә өҫкө ҡапҡас – 2 мең тонна ауырлыҡлы “Е” сборкаһы өҫкә оса һәм кәйелеп кире реактор өҫтөнә ятҡан. Аҫҡы ҡапҡас тәре һымаҡ нигеҙҙе емереп, 4 метрға түбәнгә шылған. Реактор нигеҙендә бетон иретмәһе ядро яғыулығы, графит менән ҡушылып, шарлауыҡ булып аҫҡы бүлмәләргә аҡҡан. Уларҙы “фил аяғы“ - “слоновья нога” тип атайҙар.\nОшо хәүефте күҙаллаған ғалимдар 1986 йылдан бирле күҙәтеүҙәр яһай. Саркофаг аҫтында датчиктар ҡуйылған, улар температура, радиация фонын һәм башҡа параметрҙарҙы үлсәй. Ҡоролма өлөштәре нығытыла, торошо күҙәтелә. “Яңы арка” проекты нигеҙендә әлеге ваҡытта “Укрытие” объектын нығытыу, яйлап уны һүтеү башланды.


Билдәһеҙ "сәйәси технологтар" үткән ял көндәре, 3 - 4 июн дә Өфө һайлаусыларын ярайһы ғына аптыратып алды. Технологтар\n- сөнки иң ауыртҡан урынға, йәғни кеҫәгә һуҡтылар, "сәйәси"\n- сөнки һайлау системаһы нигеҙҙәренә сәйәси мәғәнә һалып\nһөжүм яһанылар. Билдәһеҙ әҙәмдәр ҡаланың һайлау комиссияһын көндәлек эшенән айырып, йәмәғәтселеккә күренергә мәжбүр итте.\nҠала халҡының почта йәшниктәренә һалынған дәфтәр бите ҙурлығындағы ғына ҡағыҙға яҙылған белдереү сираттағы ҡотҡо\nбулып сыҡты. Листовка - листовка инде, һайлау алдынан беҙҙе ң почта йәшниктәренә нимә генә һалмайҙар. Әммә был юлы ул башҡаларынан айырыла ине, йәнәһе лә белдереү ҡаланың һайлау комиссияһы исеменән сығарылған, рәйестең фамилияһы ла бирелә һәм һайлауға килмәгән өсөн яуаплылыҡ хаҡында иҫкәртелә - "өс мең һум штраф". Белешмәләр өсөн телефон да бар, дөрөҫ, ҡала түгел, республика үҙәк һайлау комиссияһыныҡ ы. Иртә менән Өфө ҡалаһы муниципаль берәмегенең һайлау комиссияһы хеҙмәткәрҙәрен журналистар менән осрашыуға йөҙләгән ҡала халҡының асыулы шылтыратыуҙары алып килде. Йөрәгенә айырыуса яҡын алған граждандар үҙҙәре килгән. Әрләшергә. Был аңлашыла, сөнки листовка телгә алынған закон\nстатьяларынан алып телефон номерҙарына тиклем үтәнән - үтә ялған. Һайлау хоҡуҡтарын йүнләп белмәгән граждандарыбыҙ барыһын да һүҙмә - һүҙ ҡабул итә. Провокаторҙар ошоға иҫәп тота ла инде. Өфө ҡалаһы муниципаль берәмегенең һайлау комиссияһы рәйесе Гөлшат Арыҫланова журналистар менән һөйләшеүҙә аңлатыуынса, билдәһеҙҙәр тауыш биреүгә килеүселәр һанын кәметергә, йәки киреһенсә - асыуланып, барыһына ла ҡаршы тауыш биреүҙәрен теләгән. Бер һүҙ менән әйткәндә, кемдер республикабыҙҙың баш ҡалаһында 26 июнгә тәғәйенләнгән Өфө ҡала советына һайлауҙарға ҡамасауларға теләй. Һайлаусыны бер кем дә һайлауҙарға барырға йәки бармаҫҡа мәжбүр итә алмай - был уның шәхси ҡарары. Әммә "бысраҡ технологияларҙың" маҡсаты йәмәғәтселекте ҡуҙғытыу һәм ошо фонда үҙенең ҡара эшен эшләп ҡалыу икәнлеге аңлашыла. 2003 йылда президент һайлағанда өфөлөләр бының\nаша үткәйне инде. Әммә хәтер ҡыҫҡа булып сыҡты. Бөгөнгө һайлау алды марафонында ҡатнашыусылар ҙа шул уҡ юлды\nһайлай. Бушлай таратылған гәзит ишаралары, аноним белдереүҙәр, ҡоймаларға яҙыу һәм башҡалар.\nОшондай уҡ ялған листовкалар йыл ярым самаһы элек һайлау\nкомиссиялары "исеменән" Рәсәйҙең ике төбәгендә йәшәүсе граждандарға почта урынына таратылғайны, тип хәтерләй Гөлшат\nАрыҫланова. Өфөлә лә бөгөн шул уҡ сәйәси технологтар эшләүе\nмөмкин. Хәйер, былар барыһы ла фарызлау ғына, сөнки хоҡуҡ һаҡлау органдары һәм прокуратура ялған листовкаларға заказ биреүсене һәм башҡарыусыны асыҡлай алмай әле. "Провокацияға бирелмәүегеҙҙе үтенәм, - тип мөрәжәғәт итте һайлау комиссияһы башлығы һайлаусыларға журналистар аша. - Д өрөҫ мәғлүмәт алыу өсөн беҙгә мөрәжәғәт итеүе бер ҡасан да һуң түгел".\nХәйер, был хәлдең бер ыңғай яғы ла бар. Журналистар Өфөлә үтәсәк һайлау кампанияһы тураһында ентеклерәк белеү мөмкинселегенә эйә булды. Башҡортостандың баш ҡалаһында барлығы 415 участка һайлау комиссиялары төҙөлгән, уларға муниципаль берәмектең һайлау комиссияһы 22 июнгә тиклем 769 меңдән ашыу һайлау бюллетендәре тапшырырға тейеш.\nӘйткәндәй, бюллетендарҙың күпселеге рус телендә, 31 555 - е башҡорт һәм 32 355 - е татар телендә әҙерләнгән. Ҡала советы\nдепутаттарына кандидаттарға килгәндә, әлегә улар һайлаусыла р менән осрашыу һәм үҙ программалары менән сығыш яһау йәһәтенән үҙҙәрен һүлпәнерәк тота. Бөгөн Өфөнөң 35 округы\nбуйынса һайлау бюллетендәренә 208 кандидат индерелгән. Көрәш принципиаль булырға оҡшай - уртаса конкурс буйынса бер\nурынға алты кеше тура килә. Өс округта бер мандатҡа туғыҙ кандидат дәғүә итә, ә бына 28 - се округта барлығы ике дәғүә се. Кандидаттарҙың күпселеге ир - аттар, ҡатын - ҡыҙҙар - ту ғыҙ процент тәшкил итә. Иң өлкән дәғүәсегә алтмыш йәштән ашыу, иң йәше күптән түгел 21 йәшен билдәләгән. Һәм ошо барлыҡ эшҡыуар, чиновник, студент һәм пенсионерҙар араһында бер кеше генә һайлау комиссияһына беренсе килгәндә үк документтары тулыһынса тәртиптә була һәм ул шунда уҡ теркәлеү үтә. Ҡалғандары бер үк тырмаға баҫалар, ҡайһы берҙәре әле лә судлашыуын дауам итә. Фирҡә һәм сәйәси блоктар өфөлөләрҙең өмөтөн аҡламаны: бары ЛДПР һәм "Родина" ғына ҡала советы депутатына дүрт кандидат тәҡдим итте. Борсоғаны шул - бер кандидат булһа ла халыҡ тауышына иҫәп тотһа икән. Юҡ барыһы ла һайлау залогы индереүҙе хуп күргән, тик ике дәғүәсе генә һайлаусыларҙың ҡултамғаларын килтерергә\nбаҙнат иткән һәм шунда уҡ ... залог та индергән.\nХәҙер иң ҡыҙыу ваҡыт - һайлау алды өгөтләүҙәре башлана. Үҙҙәре өсөн һәм "коллегаларына" ҡаршы. Һайлауҙа аҡса эшләп ҡалыу мөмкинселегенә киң мәғлүмәт сараларының һалҡын ҡарашта ҡалыуы ҡыҙыҡһыныу тыуҙыра. Бик аҙҙар ғына һайлау алды материалдарын урынлаштырыуға хаҡтарҙы баҫтырҙы, ҡала һә м республика телекомпаниялары һайлау алды ыҙғыштарынан\nбөтөнләй ситкә ктте. Һайлаусылар тауышы өсөн төп көрәш майҙаны булып тап почта йәшниктәре торор, моғайын. Кандидаттар халыҡ алдына сығырға баҙнат итерме, юҡмы - был һорау аҫтында ҡала. Ҡайһы берәүҙәр өсөн был еңел булмаған эште ирекле агитаторҙар башҡара.\n- Бөгөнгөләй провокациялар башҡа ҡабатланмаҫ тип уйлау дөрөҫ түгел, - тине һайлау комиссияһы ағзаһы Александр Сидякин. Шуға күрә һайлау комиссияһы һайлаусыларға бер тапҡыр - участка һайлау комиссиялары аша һайлау датаһы алдынан халыҡты һайлауҙарға саҡырып мөрәжәғәт итәсәген белдерә. Ошоноң менән тамам. Әлегә иһә комиссияның башҡа эштәре етерлек - депутатлыҡҡҡа кандидаттарҙың бер - береһенә\nялыуҙарын тикшереп өлгөрөргә кәрәк.


ЮРИСТ КӘҢӘШТӘРЕ » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » ЮРИСТ КӘҢӘШТӘРЕ\nЮРИСТ КӘҢӘШТӘРЕ 08.05.2015 // Йәмғиәт\nӘсәйемдең хосусилаштырылмаған фатиры миңә мираҫҡа ҡала аламы?\nЮҡ, сөнки муниципаль күсемһеҙ милекте мираҫ рәүешендә ҡабул итеп булмай. Бының өсөн әсәйегеҙ фатирын хосусилаштырырға тейеш. Єлегә был эште бушлай атҡарырға мөмкин. Шуға форсаттан файҙаланып ҡалығыҙ.\nЋәр эштең –\nМагазинда ревизия барған осорҙа бөтә хеҙмәткәрҙәрҙе лә эшкә сығаралар, әммә был ваҡыт өсөн бер тапҡыр ҙа, исмаһам, түләнгәне юҡ. Хеҙмәт хаҡын һатылған тауар өсөн алынған аҡса күләменә ҡарап ҡына бирәләр. Был дөрөҫмө?\nРевизия үткәреүгә киткән ваҡыт та эш көнө тип һанала. Шуға етәксегеҙ был осор өсөн аҡса түләргә бурыслы. Рәсәйҙең Хеҙмәт кодексында эш күләменә ҡарап аҡса алған хеҙмәткәрҙәрҙең ревизия осоро өсөн хеҙмәт хаҡын нисек алыуы тураһында әйтелмәй. Бындай осраҡ коллектив договорҙа, етәксе менән килешеүҙә йәки берәй эске норматив актта сағылырға тейеш. Мәҫәлән, эш хаҡын түләү тураһындағы положениела. Бынан тыш, хеҙмәт договорында ла эш өсөн түләү шарттары ҡаралған (Рәсәй Хеҙмәт кодексының 135-се статьяһы). Өҫтәүенә етәкселек ғәйебе менән тауар һатмаһағыҙ, норманы үтәй алмаһағыҙ, хеҙмәт хаҡы уртаса айлыҡ түләүгә ҡарап бирелергә тейеш (Рәсәй Хеҙмәт кодексының 15.5-се статьяһы).\nБерәү өсөн икеләтә\nМилеккә һалым түләү өсөн квитанция килтерҙеләр. Иң аптыратҡаны – унда ике фатир күрһәтелгән, ысынбарлыҡта берәүһе генә минеке! Ни эшләп кемдеңдер милке өсөн мин түләргә тейеш?\nКүрәһең, бында ниндәйҙер хата киткән. Уны төҙәтеү һәм киләсәктә ошондай ҡағыҙҙарҙың килеүен туҡтатыу өсөн һалым органдарына барырға тура килер. Инспекция етәксеһенә хәлде асыҡлауҙы һорап, ғариза яҙырға кәрәк. Ћеҙгә 30 көн эсендә яуап бирергә тейештәр. Єгәр ул килмәһә, республиканың һалым идаралығына мөрәжәғәт итергә тура киләсәк.\nТотош уҡырға 649\nТотош уҡырға 937\nТотош уҡырға 1 021


Һабантуй - башҡорт һәм татарҙарҙың ( ниндәйҙер кимәлдә дөйөм төрки халҡының да) иң яратҡан байрамы, игенсе тантанаһы. Игенселек менән шөғөлләнгән халыҡтар өсөн ашлыҡ сәсеү һәм уңыш йыйыу осоро иң яуаплы мәл һаналған. Элегерәк һабантуйҙы яҙғы сәсеү эштәре башланыуы хөрмәтенә билдәләһәләр ( апрель аҙағында), хәҙер иһә был байрам сәсеү эштәрен тамамлау шатлығына арнала (июнь айында).\nЯҙ - крәҫтиән өсөн иң яуаплы осор. Ул яҙғы эштәргә ҡышын уҡ әҙерләнә башлай: иң яҡшы орлоғон һайлап тултыра, атын һол о менән һыйлай, һуҡаһын әҙерләй. Ер һөргәндә, бәләкәй улына тә ү тапҡыр дилбегәне ышанып тапшыра. Атай кеше үҙенең иң яҡшы кейемдәрен кейә ( аҡ күлдәк, ҡулдан һуғылған аҡ туҡыма ойоҡ, яңы сабата), аҡ киндер алъяпҡысын бәйләй һәм ҡулына ашлыҡ тулы тубалын алып, улы артынан төшә. Әммә усына ашлыҡ\nалырҙан алда, крәҫтиән ергә эре, таҙа тауыҡ йомортҡалары ырғыта. Күрәһең был боронғо заманда тупраҡ хужаларын\nризалатыу йолаһынан киләлер. Был йоланы башҡарғандан һуң башаҡтарҙа ашлыҡ йомортҡалай эре булып өлгөрөр тип ышана халыҡ. Иң яҡшыһын ергә биреп, крәҫтиән ерҙән дә изгелек көтә .\nҺабантуй байрамы - бик оло ваҡиға була, уға әҙерлек алдан башлана. Башта йәш егеттәр ауыл буйлап йөрөп ярыштарҙа һәм у йындарҙа еңеүселәр өсөн бүләк: сигелгән ҡульяулыҡ һәм таҫтамалдар, күлдәктәр, тауыҡ йомортҡалары йыя. Иң оло бүләк булып милли биҙәктәр һалып сигелгән, символик мәғәнәгә эйә булған таҫтамал һанала, уның янында әллә ниндәй ҡиммәтле бүләктәр ҙә юғалып ҡала.\nҠыҙҙар һәм йәш ҡатындар ҡыш буйы бүләк әҙерләй, туҡыма һуға, күлдәктәр тегә, сигеү сигә. Һәр ҡайһыһы нәҡ уның таҫтамалы иң көслө егеткә - милли көрәштә йәки ат сабышында еңеүсегә эләгеүен теләй.\nБүләктәр оҙон ҡолғаға бәйләнә, ҡайһы бер ваҡытта егеттәр йыйылған таҫтамалдарҙы билдәренә урай һәм уларҙы тантана тамамланғансы сисмәй.\nБайрам ағышына ауыл аҡһаҡалдары етәкселек итә. Нәҡ улар егеттәрҙе бүләк йыйырға оҙата, еңеүселәрҙе бүләкләү өсөн жюр и ағзаларын тәғәйенләй, ярыштар барышында тәртип булдыра. Уларҙы һабантуйҙың үҙенсәлекле советы тип атарға мөмкин, йәғни байрам ваҡытына ауылдағы власть аҡһаҡалдар ҡулына күсә.\nҺабантуй көнөндә ауыл халҡы йәнләнә, уйын - көлкө яңғырай . Халыҡ иртә менән ауылдан алыҫ булмаған яланға - майҙанға йүнәлә. Иң алда байрамды ойоштороусылар бара. Уларҙың\nбереһе һабантуй символы булған таҫтамал бәйләнгән һайғауҙы\nюғары күтәрә. Был көндө һандыҡтарҙан иң матур кейемдәр, биҙәүестәр алына. Байрамға ат егеп килеүселәр аттарының\nялдарына төрлө төҫтәге таҫмалар ҡушып үрә, ҡыңғырауҙар таға .\nҺабантуйҙа ихлас һәм саф мөхит, күтәренке кәйеф хөкөм һөр ә. Ял итеүселәр үҙҙәре лә тейешле тәртипте һаҡлай. Борондан килгән йола буйынса янъялсы - боласылар майҙанға яҡын ебәрелмәй. Байрамға эсеп килеү халыҡты, аҡһаҡалдарҙы һанға\nһуҡмауға тиң була.\nҺабантуй көнөн татар һәм башҡорттар ғына түгел, рустар ҙа , сыуаштар ҙа, мариҙар ҙа - күрше йәшәүсе бар халыҡ көтөп ала. Һәм аҡрынлап һабантуй милләт - ара аралашыу байрамына әүерелә. Халыҡты айырыусы дини байрамдарҙан һабантуй ошо яғы менән айырыла ла инде.\nБөгөн һабантуйға әҙерлек һәм уны үткәреү тураһындағы указ һәм ҡарарҙар дәүләт кимәлендә булдырыла. Һәр кимәлдә иң юғары дәрәжәләге етәкселәрҙән торған ойоштороу комитеттары т өҙөлә, финанслау сығанаҡтары билдәләнә.\nБашҡортостан Республикаһы Президенты Мортаза Рәхимов\nбыйылғы йылдың май башында уҡ "2006 йылда "Һабантуй"\nхалыҡ байрамын үткәреү тураһында" Указға ҡул ҡуйҙы. Башҡортостан Республикаһының "Башҡортостан Республикаһында байрам һәм иҫтәлекле көндәр, һөнәри байрамдар һәм башҡа әһәмиәтле даталар тураһында" Законының 2\nстатьяһына ярашлы, 2006 йылда Башҡортостан райондары һәм ҡа лаларында яҙғы сәсеү эштәре тамамланыуына арналған\n"Һабантуй" халыҡ байрамын үткәреү графигы раҫланды.\n"Байрамға әҙерлек һәм уны үткәреү барышында БР муниципаль р айондары һәм ҡала округтары хакимиәттәре ауыл хужалығы предприятиелары һәм ойошмалары етәкселәре менән берлектә агросәнәғәт комплексы предприятиеларының ҡышҡы эшмәкәрлегенә һәм яҙғы сәсеү эштәренә йомғаҡ яһарға тейеш.\nЭштә яҡшы һөҙөмтәләргә өлгәшкән етештереү алдынғыларын\nхөрмәтләү һәм бүләкләүҙе ойошторорға, халыҡ ҡулланыу тауарҙар йәрминкәһен, мәҙәни саралар, спорт ярыштары һәм халыҡ уйындары, шулай уҡ иң яҡшы йорт, урам һәм ауылға\nконкурс үткәреүҙе тәьмин итергә кәрәк" тип әйтелә Указда.\nБайрамды үткәреүҙә БР Ауыл хужалығы министрлығы, БР Тышҡы иҡтисади һәм сауҙа министрлығы, БР Мәҙәниәт һәм милли сәйәсәт министрлығы, БР Физик культура, спорт һәм туризм министрлығы һәм Башҡортостан республика ҡулланыусылар йәмғиәттәре берләшмәһе ярҙам итә.\nБөгөнгө көнгә республика райондарының күбеһендә һабантуйҙар үтеп бөттө. Башҡалары әҙерлек өҫтөндә. Өфөлә һабантуй ҡала көнөндә - 12 июндә уҙасаҡ.


Еңеү яулап ҡайтты Темәстәр - 17 Декабря 2013 - Отдел образования Баймакского района\nГлавная » 2013 » Декабрь » 17 » Еңеү яулап ҡайтты Темәстәр\n«Туған тел, ҡайһы даирәлә ҡулланылыуына ҡарамаҫтан, йәмғиәттең иң ҡәҙерле хазинаһы булып ҡала», - тип билдәләй Ж.Кейекбаев. Беҙҙең республикала туған телдәрҙе өйрәнеүгә, балаларҙың һәләтен үҫтереүгә ҙур иғтибар бирелә. Ошо маҡсатҡа ярашлы ноябрь айында Стәрлетамаҡ ҡалаһында "7-се Кейекбаев уҡыуҙары” уҙғарылды. Был сара халыҡ-ара туған тел, яҙма әҙәбиәт һәм мәҙәниәт көнөнә, билдәле телсе-ғалим Ж.Кейекбаевтың ижади хеҙмәтен өйрәнеүгә арналған ине.\nКонкурс ике этаптан тороп, тәүге этабына ғилми эштәрҙең тезистары ебәрелһә, икенсе этапҡа сығыш яһау өсөн Стәрлетамаҡ ҡалаһына 150 конкурсант саҡырылды. Шулар араһында Темәс мәктәбенең 6 уҡыусыһының эше лә ошондай иғтибарға лайыҡ булды. Беҙҙең уҡыусылар төрлө секциялар составында эшләнеләр. 11-се класс уҡыусылары: Әминева Зөлфиә «Исемең есемеңә тура киләме?»(етәксеһе Мусина Т.Ә.), Йосопова Инзилә «Телдәрҙе өйрәнеүҙең бала үҫешенә йоғонтоһо» (етәксеһе Яҡупова Г.Ф.), Мусин Ринат һәм Байбурина Зарина «Тарихҡа бай тыуған төйәгем»(етәксеһе Мусина Т.Ә.), Федоров Борис «Минең ғаиләмдең тарихы»(етәксеһе Һиҙиәтуллина Р.Р.), 7-се класс уҡыусыһы Мусин Ильяс «Ж.Кейекбаевтын балалар өсөн әҫәрҙәренең тел-стиль үҙенсәлектәре»(етәксеһе Яҡупова Г.Ф.) исемле эштәрен тәҡдим итте. Конференцияның йомғаҡлау өлөшөндә еңеүселәргә дипломдар тапшырылды. Темәс уҡыусылары ла бик күп уңыштарға өлгәште.\n7-се класс уҡыусыһы Мусин Ильяс 2-се дәрәжә(етәксеһе Яҡупова Г.Ф.), 11-се класс уҡыусылары Әминева Зөлфиә 3-сө дәрәжә (етәксеһе Мусина Т.Ә.), Федоров Борис 3-сө дәрәжә дипломдарына лайыҡ булдылар. Шулай уҡ, 11-се класс уҡыусылары Байбурина Заринаға, Мусин Ринатҡа (етәксеһе Мусина Т.А.), Йосопова Инзиләгә (етәксеһе Яҡупова Г.Ф.) махсус сертификат тапшырылды.\nҠайтышлай уҡыусылар Зәйнәп Биишева музейында булып, белемдәрен тағы ла байытып, иҫтәлеккә фотоға төштөләр.\nМөхәмәтйәнова Я.Б., мәғариф бүлеге методисы


Подпункт "б" пункта 2 статьи 13 вступает в силу с 1 февраля 2008 года (статья 14 данного документа).\nПункт 3 статьи 13 вступает в силу с 1 февраля 2008 года (статья 14 данного документа).\nПункт 4 статьи 13 вступает в силу с 1 февраля 2008 года (статья 14 данного документа).\nПункт 5 статьи 13 вступает в силу с 1 февраля 2008 года (статья 14 данного документа).\nПункт 6 статьи 13 вступает в силу с 1 февраля 2008 года (статья 14 данного документа).\nПункт 7 статьи 13 вступает в силу с 1 февраля 2008 года (статья 14 данного документа).\nПункт 8 статьи 13 вступает в силу с 1 февраля 2008 года (статья 14 данного документа).\nПункт 9 статьи 13 вступает в силу с 1 февраля 2008 года (статья 14 данного документа).\nПункт 10 статьи 13 вступает в силу с 1 февраля 2008 года (статья 14 данного документа).\nПункт 11 статьи 13 вступает в силу с 1 февраля 2008 года (статья 14 данного документа).\nПункт 12 статьи 13 вступает в силу с 1 февраля 2008 года (статья 14 данного документа).


Белмәһәң - бел, юҡ икән - төҙө. Мин шәжәрәне күҙ уңында тота м. Уның тураһында ишеткәнегеҙ бармы\nКатерина, 25 йәш:\n- Белмәйем, ишеткәнем дә юҡ.\nРуслан, 17 йәш:\n- Ниндәйҙер ҡурай шикелле.\nДмитрий, 23 йәш:\n- Сәнғәт донъяһынан килгән һүҙ\nВиталий, 45 йәш:\n- Ойошма аббревиатураһы.\nАлександр, 55 йәш:\n- Тамыры француз теленән булғанға оҡшай. Берәй ашамлыҡ исемелер, моғайын.\nБына ошондай яуаптар. Улар өсөн Баймаҡ районының беренсе синыф балалары һеҙгә икеле сәпәр ине. Бәлки Руслан менән Дмитрий бәләкәй генә өскә өмөт итә алыр.\nӘлегә тиклем шәжәрәнең нимә икәнлеген белмәгәндәргә үҙҙәренең ата - бабаларын иҫкә төшөрөргә тәҡдим итәм. Улар тере булһа, ярҙам итерҙәр ине, әлбиттә. Ата - бабалар үҙҙәре нең ете быуынына тиклем белгән һәм шәжәрә, генеалогик йыльяҙ ма\nалып барғандар. Ул ғына ла түгел, ата - бабаларҙың 30 - 40 быуынға тиклемге генеалогияһы телдән - телгә тапшырылып килгән! Һуңыраҡ шәжәрәнең яҙма варианттары барлыҡҡа килә.\n2007 йылда "Шәжәрә байрамы" үткәреү мәсьәләһе буйынса ойошторолған семинар - кәңәшмәлә Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты директоры Фирҙәүес Хисаметдинова һөйләүенсә, төрки шәжәрәләренең иң боронғо яҙма варианты булып ун дүртенсе быуат тарихсыһы Фазлаллах Рәшит - әт - диндең "Йыльяҙмалар\nйыйынтығы" һанала, автор 1312 йылда вафат була. Йыйынтыҡта генеалогик белешмәләр ҙә бирелеп, төрки ҡәбиләләренең тарихы\nШәжәрә тексында түбәндәге юлдар бар:\n- Оғуз бөйөк батша, һәм ул, донъяға идара итеүҙе үҙ ҡулын а\nалып, ғәйәт ҙур хазина һәм иҫәпһеҙ - һанһыҙ малға эйә була. Улар хәҙер барыһы ла һеҙҙеке. Һеҙ алты ағай - эне, дүртәр улығыҙ бар, йәмғеһе 24 быуын. Киләсәктә улар араһында талаш\nҡубыуын Хоҙай ҡушмаһын. Балаларығыҙҙың һәр береһе үҙ урынын, шөғөлөн, исемен, шулай уҡ ырыу атрибуттарын белергә тейеш. Был дәүләттең тотороҡлоғо һәм һеҙҙең ырыуҙарҙың яҡшы исеме өсөн кәрәк.\nБашҡорт шәжәрәләре лә шундай уҡ роль уйнай. Уларҙы һәр\nырыу төҙөй. Башҡорттарҙың ырыу общиналары тарҡалғас, уны туғандаш ауылдар төркөмөндә йәки бер ауылда йәшәүселәр, хатта айырым ғаилә ағзалары ла төҙөй башлай. Бындай шәжәрәгә ғәҙәттә ауыл йәки ғаиләләге ир - аттарҙың исем - шәрифтәре яҙыла. Үҙ шәжәрәңде белеү мотлаҡ һанала.\nЗамандаштар, айырыуса ғалимдар өсөн шәжәрәнең роле бик ҙур. Мәҫәлән, улар башҡорттарҙың Алтын Урҙаға һәм Рус\nдәүләтенә ҡушылыу үҙенсәлектәрен, башлыса алғанда, килешеү принцибын асыҡларға ярҙам итә. Был турала юрматы, тамьян, ҡыпсаҡ, үҫәргән ырыуҙарының шәжәрәләрендә теркәлгән. Үҫәргән һәм табындарҙың шәжәрәләре башҡорт ҡәбилә юлбашсыларының Сыңғыҙхан менән үҙ - ара мөнәсәбәте тураһындағы тарихты беҙҙең көндәргә килтереп еткергән.\nНәҫел - зат тураһында мәғлүмәт һәм тарихи ваҡиғаларҙан ты ш, шәжәрәлә теге йәки был ырыуҙың йәшәү территорияһы, көнкүреше, ғөрөф - ғәҙәттәре, әхлаҡи - этик һәм юридик нормалар, мифология, халыҡ - тел ижады, башҡорт халыҡ\nәҙәбиәте тураһында бай материал бар.\nКүренеүенсә, шәжәрәнең әһәмиәте баһалап бөткөһөҙ. Һәм ата\n- бабаларыбыҙҙың барлыҡ яҡшы йолаларын йәштәр лайыҡлы\nбаһалаһын өсөн, Башҡортостандың үҙ ирке менән Рәсәй составына инеүенә 450 йыл тулыуын билдәләү сиктәрендә,\nреспубликабыҙ Хөкүмәте "Шәжәрә байрамы үткәреү тураһында" Ҡ арар ҡабул итте.\n- Әгәр йәштәр үҙ тамырҙарын һәм тыуған яғының тарихын белһә, ул башҡа халыҡтарҙың мәҙәниәтенә ҡарата ла ихтирамлы\nбуласаҡ, - тине Республика йортонда үткән семинар - кәңәшмә лә БР Хөкүмәте Премьер - министры урынбаҫары, мәҙәниәт һәм милли сәйәсәт министры Илдус Илешев. - Ҡыҙғанысҡа ҡаршы, йәштәр ксенофобия, расистлыҡ тенденцияларына ылығыусан. Һәм был осраҡта ла шәжәрә байрамы тәрбиәләү планы буйынса\nҙур ярҙам күрһәтергә һәләтле.\nЧечен, ҡабарҙы халыҡтары үҙ тамырҙарын унынсы быуынына тиклем белә, тине Илдус Ғөбәйҙулла улы. Беҙҙә иһә бындай хәлде күпселек Баймаҡ районында күрергә мөмкин. Муниципаль райондың хакимиәт башлығы урынбаҫары Хәлит Сөләймәнов ҙур ғо рурлыҡ менән коллегаларына уҡыусыларҙың уңышы тураһында һөй ләне. Уларҙың береһе үҙ ата - бабаларын эҙләүҙә 12 быуатҡа т иклем барып еткән!\nШәжәрә байрамы республика өсөн яңылыҡ түгел, тип\nбилдәләне Илдус Илешев. Башҡортостандың күп кенә райондарында ул даими рәүештә үткәрелә.\n2007 йылда халыҡ байрамы конкурстары араһында төп урынды шәжәрә смотры (ғаилә һәм ырыу шәжәрәләре) биләйәсәк. 2006 йылдың сентябрь айында Дүртөйлөлә планлаштырылған халыҡ\nбайрамын уға "репетиция" тип әйтергә була.\nШәжәрәгеҙҙе белергә һәм төҙөргә ашығығыҙ. Ниндәй милләттән булыуығыҙ мөһим түгел. Иң мөһиме - тарихҡа, тамырҙарығыҙға һәм, беренсе сиратта, үҙегеҙгә ихтирам тойғоһо һаҡлау. Ә ата\n- бабаларҙы, Фирҙәүес Хисаметдинова әйтеүенсә һаҡсы - фәрештәләр менән сағыштырырға мөмкин. Тимәк улар менән рухи бәйләнеште өҙөргә ярамай.


Башҡортостан 14 октябрҙә һанлы телесигналға тулыһынса күсәсәк | ГТРК «Башкортостан» — Новости Уфы и РБ\nБашҡортостан 14 октябрҙә һанлы телесигналға тулыһынса күсәсәк\n23 сентября 2019 — 11:12 ГТРК «Башкортостан»\nМәғлүм булыуынса Башҡортостан Рәсәйҙең тағы 20 төбәге менән бер рәттән 14 октябрҙә һанлы телесигналға тулыһынса күсәсәк. Республикала әлеге мәлдә юғары сифатта 20 федераль каналды бушлай ҡарау мөмкинлеге бар. Ә сигнал барып етмәгән урындарҙа һанлы датчиктар урынына спутник ҡоролмалары ҡуйыла. РТРС инженерҙары туҡтауһыҙ эш режимында. Көнөнә меңдән артыҡ мөрәжәғәтте ҡабул итеп, ҡулланыусыларҙы борсоған һорауҙарға яуап биреү, кәрәк урында техник яҡтан ярҙам күрһәтеү.\nӘлеге мәлдә инженерҙар 2 метрға тиклем бейеклектә, асыҡ урындағы сигналды тикшерә.Ҡалаларҙа йыш ҡына беренсе, икенсе ҡатта йәшәүселәр сигнал насарлығына зарлана. Һанлы телевидениеға күсеү иң беренсе беҙҙе тик аналог аша ҡараусыларға ҡағыла. Телевизорығыҙҙа Рәсәй 1 логотибы А хәрефе менән булһа был тиҙҙән цифраға күсеүҙе белдерә .Тағы ла шуны әйтергә кәрәк, әгәр һеҙ телевидениены кабель йә спутник операторҙары аша ҡарайһығыҙ, йә Ай-Пи телевидение абоненты икәнһегеҙ һәм каналдарҙың һаны, сифаты һеҙҙе ҡәнәғәтләндерә икән, был осраҡта борсолорға урын юҡ. Һайлаған оператор цифра менән үҙе тәьмин итәсәк.\nРеспубликала һанлы сигнал түгел аналог телевидениеһы ла булмаған таулы урындар күп. Төбәк етәксеһе Радий Хәбиров ҡушыуы буйынса, ундай урында йәшәүселәргә, пенсионерҙар һәм мохтаждарға цифрлы ҡулайлама йәки спутник ҡоролмаһы алыу өсөн компенсация түләнә. Башҡортостандың матбуғат һәм киң мәғлүмәт саралары агентлығы белдереүенсә, әлеге мәлдә компенсация алырға теләүселәрҙән ғаризалар күп түгел. Шулай ҙа иҫегеҙгә төшөрәбеҙ, һанлы телесигнал ҡорамалдары һатып алыуға киткән сығымды ҡайтарыу өсөн республиканың күп функциялы үҙәктәренә мәрәжәғәт итергә кәрәк.


был иң популяр интернет сайтында танышырға булаУның икенсе исеме -"Швед танышыу"- тулыһынса аҡлай.\nБашҡа ябай таныштыра, бында ташлана, һәм һеҙҙең өсөн ҡулланылған төрлө маҡсат швед танышырға мөмкин.\nУнан файҙаланыусылар һаны йыл элек тағы бер нисә ҙур булмаған аудиторияла булып тора, ә миллион ҡулланыусы иҫәпләнһә, бөгөн уның. Был кеше беҙгә илдең төрлө ҡалаларына һәм төбәктәренә, шулай уҡ илдең башҡа граждандары. Көн һайын тиҫтәләрсә меңдән ашыу яңы файҙаланыусы булдырыу"Швед таныша". Интуитивно сайтында танышырға өлкәндәр өсөн ябай һәм аңлайышлы, улар менән донъя бөтә кешене берләштерә. Өлкәндәр швеция менән таныштырҙы.\nАралашыуҙың төп функцияһынан тыш, форумда аралаша ала икән, уйынды уйнауҙан, аралашыуҙан, хатта үҙ үҙенә көндәлек һәм форумы ойошторола.\nҺеҙҙең төп бурыс - шул хаҡта уйлағыҙ, кеше тормошоноң билдәле бер осор өсөн был үтә ваҡытҡа - сәғәт, көн, ай һәм йыл. Көндәлек яҙыу, шулай уҡ башҡа файҙаланыусыға арҡаһында, еңел булғанын аңланыҡ, уның тормош һәм уның менән булған кешеләрҙе ҡыҙыҡһындырыр. Теркәлеү өсөн, бөтә, тип, һеҙ, кәрәкмәй, быныһы электрон почта. Һуң, бөтөн функциялар теркәлергә мөмкин. Һеҙ түләүле булған швед вариантында таныша. Иң популяр булып тора эҙләп үҙ битен булдырҙы. Ваҡыт үтеү менән файҙаланыусылар битен позицияларын юғалта башлаған, беренсе урын алмаштырыу центры, ә меңдән аша. Хеҙмәт хаҡы түбән, ә етештереүселәр хаҡы менән ебәрелгән sms-хәбәрҙәр. Инновациялар һәм яңы мөмкинлектәр уйлап өҫтөндә даими эшләй.\nюллау өсөн таныштырҙы. видеочивать онлайн башҡа бушлай теркәү случайных танышыу теркәлгән фото танышты видео танышып аралашыу етди танышыу өсөн сайтҡа 18 ч рулетка башҡа ҡыҙҙар менән теркәлгән видео чат видеочивать эротическое танышырға теләп иғлан


Силәбеләр балалар һабантуйына әҙерләнә // Мәҙәниәт | новости башинформ.рф\nСиләбеләр балалар һабантуйына әҙерләнә\n14:15, 18 мая 2015 Мәҙәниәт\n30 майҙа Силәбелә «Һабантуй мозаикаһы» балалар мәҙәни-спорт фестивале уҙа. Сараны ойоштороусылар — Силәбе хакимиәте, Башҡортостандың Силәбе өлкәһендәге даими вәкиллеге, Рәсәй балалар фондының урындағы бүлексәһе булышлығында өлкәнең Башҡорт халыҡ үҙәге.\nБашҡортостандың Силәбе өлкәһендәге даими вәкиллегенән хәбәр итеүҙәренсә, был проект мәктәп, интернат уҡыусыларын, балалар йорттары һәм йәмәғәт берекмәһе тәрбиәләнеүселәрен берҙәмлеккә йәлеп итәсәк. Башҡорт мәҙәниәте менән танышыу, Силәбе өлкәһендә йәшәгән милләттәргә ҡарата ихтирамлы мөнәсәбәт тәрбиәләү уйын формаһында үтәсәк. Һуңғы ваҡытта һабантуй милләт-ара дуҫлыҡ, ижад һәм спорт байрамына әүерелде.\nБайрам программаһында милли көрәш, бағанаға үрмәләү, тоҡтар менән һуғыш, ҙур концерт ҡаралған. Аниматорҙар балалар һәм ата-әсәләр өсөн күңелле уйындар, аттракциондар, конкурстар ойошторасаҡ. Еңеүселәргә иҫтәлекле бүләктәр тапшырыласаҡ.\nТеги: төбәктәрҙәге башҡорттар,һабантуй


Улар төҙөгән йорттар мәңгелек » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иҡтисад » Улар төҙөгән йорттар мәңгелек\nУлар төҙөгән йорттар мәңгелек 10.08.2018 // Иҡтисад\nСтәрлетамаҡтағы “УрманСтрой” төҙөлөш компанияһының директоры Әхмәт Аҫылбәковты бөгөн ҡалала ғына түгел, республиканың башҡа төбәктәрендә лә беләләр. Уның компанияһы төҙөгән шәхси йорттар сифатлы, зауыҡлы, күркәм булыуы менән әллә ҡайҙан күҙгә салына. Ә инде был эштең нескәлектәрен биш бармағы кеүек белгән етәксене юллап, унан кәңәш, йорт төҙөп биреүҙәрен һорап, әллә ҡайҙарҙан киләләр.\nӘхмәт Ғафури районының Ҡаранйылға ауылында күп балалы ғаиләлә тыуып үҫә. Ата-әсәһе ул-ҡыҙҙарын бәләкәйҙән эш менән тәрбиәләй. Рәсем дәрестәрендә оҫта итеп һүрәт төшөргән үҫмергә уҡытыусылары ла һоҡланыуын йәшермәй, артабан ошо йүнәлештә белем алырға кәңәш итәләр. Һигеҙенсенән һуң Әхмәт Стәрлетамаҡта рәссам-биҙәүсе һөнәрен үҙләштерә. Һуңынан ошо уҡ уҡыу йортонда электрикка уҡый.\nЙылдар үткән һайын белем тауҙарына ҡыйыу үрмәләй беҙҙең геройыбыҙ. Башта төҙөлөш, шунан иҡтисад буйынса юғары белем алыу менән бергә дәүләт һәм муниципаль идара итеү буйынса ла университет тамамлай.\nӘрменән ҡайтҡас, Синтетик каучук заводында эшләй башлай ул.\n– Аҙ эш хаҡына көнө буйы бил бөгөп йөрөү ғәрләндерҙе. Шул саҡ эшемде асырҙай көс тойҙом. Бер бригада төҙөнөм. Үҙем заводта йөрөйөм, улар менән телефон аша идара итәм. Оҫта, эш рәте белгән егеттәрҙе һайлап алдым. Кешеләр беҙ һалған йорттарҙы күреп, ҡыҙыҡһына башланы, заказдар күбәйҙе, – ти ул.\nБәләкәйҙән һәр нәмәне еренә еткереп эшләүҙе аңына һеңдереп үҫтергәндәре өсөн бөгөн Әхмәт ата-әсәһенә рәхмәт уҡып бөтә алмай. Баҙар шарттарында тап ошо сифат ҡотҡара уны. Сифат, сифат, тағы бер тапҡыр сифат. Эшселәренән дә шуны талап итә. Шул саҡта ғына һинең менән иҫәпләшәсәктәр, хөрмәт итәсәктәр. Бөгөн уның ҡул аҫтында ун бригада бар. Сер түгел: кешене бушҡа йә осһоҙ хаҡҡа эшләтеүселәр етерлек. Әхмәт Мәүлембирҙе улы үҙенең егеттәре араһында хөрмәт яулаған, хеҙмәт хаҡын да ғәҙел һәм ваҡытында түләй. Быйыл ғына әллә күпме йортто файҙаланыуға тапшырған улар. Бынан тыш, төҙөлгән гараж, мунсаларҙың иҫәбе-һаны юҡ тигәндәй.\nӘлбиттә, бөгөн йорттар төҙөүсе төрлө ойошмалар күп. Ә Әхмәт Мәүлембирҙе улы етәкселегендәге компания өйҙө бөгөндән сығып йәшәй башларлыҡ итеп төҙөүе, бер юлы нигеҙен, эске һәм тышҡы эштәрен биҙәкләп, ҡыйығын ябыуы, коммуникацияларҙы үткәреп биреүе менән ота. Тулыһынса бер ойошма булышҡас, ышаныслыраҡ та, мәшәҡәте лә аҙ. Шуныһы менән килешергә кәрәк: быныһы өсөн аҡса кәрәк, тип ваҡыт уҙғарып, кемгәлер инәлергә түгел. Бөтәһен дә үҙҙәре эшләй ҙә бирә. Гарантиялары ла бар. Дизайнды яҡшы белеүҙәре лә файҙаға ғына. Йорттоң проектын Әхмәт заказсының теләге буйынса үҙе һыҙа. Икенсенән, уларҙың хеҙмәте бүтәндәрҙекенән 15-20 процентҡа осһоҙораҡ. Шуға ла йыш ҡына хуплау һүҙҙәре ишетәләр. Иң алыҫтағы заказ күрше Татарстан Республикаһында булған. Ҡазан ҡалаһында йорт, гараж, мунса төҙөгәндәр, башҡорт егеттәренең эшенән бик ҡәнәғәт ҡалғандар хужалар.\n— Бөгөн ун бригада йорттар төҙөү менән мәшғүл, – тип һүҙен дауам итә булдыҡлы уҙаман. – Башлыса үҙебеҙҙең Ҡаранйылға, күрше ауыл егеттәре эшләй. Һүҙ юҡ, шәптәр!\nУларға фатир табып, ҡуртым хаҡын да түләй. Ә киләһе йылға ауылдаштарына “Башҡортостан” гәзитен дә яҙҙырып бүләк итәсәген белдерҙе.\nИнде апаруҡтан Стәрлетамаҡта йәшәһә лә, бала сағы үткән ғәзиз төйәген онотмай Әхмәт. “Һаумыһығыҙ, ауылдаштар!” байрамын үткәрһенме, уңғандарға, күп балалы ғаиләләргә, ветерандарға бүләктәр таратһынмы, ауылдың зыяратын ҡоймалап алыуҙы ойошторһонмо. Стәрлетамаҡтан тимер бағаналар, торбалар, рабицалар алып ҡайтып, һуңғы ҡаҙауҙы ҡаҡҡансы үҙе бергә йөрөп эшләй. Былтыр 22 июлдә 12 райондың вәкилдәрен йыйып данлыҡлы башҡорт атына бағышланған “Һыбайлылар” фестивален уҙғарыуы үҙе ни тора. Бына шундай рухи тәрбиә алған ул ғаиләһендә. Шуға ла балалары Алина, Аделина, Алиханға рухи яҡтан яҡшы тәрбиә биреп, һөйөклө ҡатыны менән татыу ғаилә ҡорған. Ауылдаштары иһә ошондай егет үҫеүенә ҡыуанып бөтә алмай. Ә. Аҫылбәков Ғафури район Советы депутаты булараҡ тыуған төбәгенә бик күп көс һала, уның сәскә атыуына үҙ өлөшөн индерә. Ғафури район хакимиәте уның эшмәкәрлеген “Йыл кешеһе” тигән маҡтаулы исем менән билдәләне.\nӘлбиттә, Әхмәттең күңелен борсоған хәлдәр ҙә бар. Гектар-гектар баҫыуҙар буш ята, фермалар хужаһыҙ. Хатта бына тигән биналарҙы төбө-тамыры менән ҡутарып бөтөрөп баралар. Халыҡ эшһеҙлектән йонсой. Был хаҡта һүҙ ҡуҙғатһаң, етәкселәр, ауылда эш юҡ тигән һүҙ булыуы мөмкин түгел тип, ауыҙҙы томаларға әҙер тора. Эйе, шәхси хужалыҡ, ҡорт тотоп, иркен генә йәшәүселәр етерлек. Әммә мал-тыуарға бесән әҙерләү, аҙаҡ уны һатыу өсөн һаулыҡ та, ваҡыты ла кәрәк. Икенсенән, бөтә кешелә лә эшҡыуарлыҡ һәләте юҡ. Шуға ла киләсәктә тыуған ерен, районын матур, төҙөк итеп күргеһе килә уның. “Мин булмаһам, кем башлап йөрөргә тейеш?” – тигән уйҙы маҡсат итеп ҡуйған. Ә бит уның тыуған ауылы тәбиғәттең йәннәт кеүек мөйөшөндә урынлашҡан. Тирә-яҡтан бейек-бейек тауҙар уратып алған, йылғалар, шишмәләр күп. Тап шул ниәттән йәш эшҡыуар был төбәктә туристик база асыу хыялы менән янып йәшәй. Ул сағында йәнә бихисап кеше эшле булыр ине. Бының өсөн үҙендә көс тә, мөмкинлек тә тоя Әхмәт Мәүлембирҙе улы. Әле үк тыуған ауылында башҡорт аттарын үрсетеүгә тотондо. 31 баш йылҡы малы ишәйә, хыялдары – киләсәктә ҡымыҙсылыҡ тармағын яйға һалыу.\nАуылдаштарын эшле лә итте ул, йәштәрҙә ошонда тамыр йәйергә, мул тормошта йәшәргә өмөт уятты.


Баш ҡалала конькиҙа фигуралы шыуыу буйынса республика беренселеге еңеүселәрен иғлан иттеләр\nӨфөлә 2000 йылда тыуған егеттәр һәм ҡыҙҙар һәм уларҙан кесерәктәр Башҡортостан беренселеге миҙалдары һәм бүләктәре өсөн көс һынашты. Ярыштарҙа республика вәкилдәре генә түгел, күрше Ырымбур өлкәһенән дә ҡатнаштылар.\n10:00, 31 октябрь 2017 Спорт\n«Өфө» үҙ майҙанында Ҡазандың «Рубин»ын отто\n«Өфө» — «Рубин» матчы һауаға шарҙар осороуҙан башланды. Әммә арбитр уйын башланыуы хаҡында иҫкәртеп сигнал биргәндән һуң ике минут үткәс тә хужалар туп үткәреп ебәрҙе.\n7:34, 31 октябрь 2017 Спорт\nӨфө ҡыҙы самбо буйынса Европа кубогын яуланы\nБашҡортостандың баш ҡалаһы спортсыһы 80 килограмға тиклемге ауырлыҡ категорияһында ҡатын-ҡыҙҙар араһында самбо буйынса иң яҡшыһы булды. 14-се спорт мәктәбе тәрбиәләнеүсеһе Алиса Нечаева, бөтә дәғүәселәрен артта ҡалдырып, Европа кубогын яуланы.\n16:30, 30 октябрь 2017 Спорт\nБаш ҡалала конькиҙа фигуралы шыуыу буйынса республика беренселеге уҙа\n27 һәм 28 октябрҙә «Өфө-Арена» боҙонда 2000 йылда тыуған егеттәр һәм ҡыҙҙар һәм уларҙан кесерәктәр конькиҙа фигуралы шыуыу буйынса Башҡортостан беренселегендә ҡатнаша.\n7:50, 27 октябрь 2017 Спорт\nСелтәрҙә «Өфө» футбол клубы тураһында клиптың тулы версияһы донъя күрҙе\nӨс көндән ашыу башҡорт клубының футбол көйәрмәндәре Рәсәй Премьер-лигаһына иғлан ителгән клиптың премьераһын көттө. 26 октябрҙә селтәрҙә йырҙың тулы версияһы донъя күрҙе.\n17:07, 26 октябрь 2017 Спорт\n«Салауат Юлаев» КХЛ-дың сираттағы үҙ боҙондағы уйындар серияһын «Металлург» менән тамамлай\nГагарин кубогы хужаһы, Континенталь хоккей лигаһының уҙған миҙгеле финалсыһы һәм «Салауат Юлаев»тың бөгөнгө дәғүәсеһе «Металлург»тың (Магнитогорск) хәле бик шәптән түгел.\n13:24, 26 октябрь 2017 Спорт\n«Формула-1» уҙышсыһы Даниил Квят карьераһын тамамлай – киң мәғлүмәт саралары\n23 йәшлек Өфө егете һәм «Формула-1»ҙә Рәсәйҙән берҙән-бер вәкил миҙгел аҙағына тиклем трассаға кире ҡайтмаясаҡ. Даниил Квят сығыш яһаған «Торо Россо» командаһында илебеҙ спортсыһының кире ҡайтыу мөмкинлеген ҡарамайҙар.\n16:07, 25 октябрь 2017 Спорт\n«Салауат Юлаев» ҙур иҫәп менән Тольяттиҙың «Лада»һын еңде\n«Юлаевсыларға» Тольяттиҙан килгән ҡунаҡтарҙың ҡапҡыһын асыр өсөн өс минут кәрәк булды. Григорий Панин һәм Евгений Коротков шштрафсылар эскәмйәһенә Максим Гончаров ял итергә киткәндә, «Лада» шунда уҡ боҙ хужаларын «уҡытты».\n7:00, 25 октябрь 2017 Спорт\nБашҡортостанға боҙҙа фигуралы шыуыу оҫтаһы Ирина Слуцкая килә\nШаршамбы, 25 октябрҙә, Өфөгә фигуралы шыуыу буйынса Рәсәйҙең атҡаҙанған спорт мастеры, Солт-Лейк-Сити һәм Туринда үткән Олимпиадаларҙың көмөш һәм бронза призеры Ирина Слуцкая килә.\n13:52, 24 октябрь 2017 Спорт\n«Салауат Юлаев» үҙ боҙонда «Лада» менән уйнаясаҡ\nЙәкшәмбе Силәбенең «Трактор»ынан еңелгәндән һуң Өфөнөң боҙ дружинаһы көйәрмәндәр алдында аҡланырға маташасаҡ. Бөгөн, 24 октябрҙә, «Салауат Юлаев» үҙ боҙонда Тольяттиҙың «Лада»һын ҡабул итә.\n10:45, 24 октябрь 2017 Спорт\n8:50, 24 октябрь 2017 Спорт\nБашҡортостан фехтование мәктәбенең 26 йәшлек тәрбиәләнеүсеһе Тимур Арыҫланов Рәсәй йыйылмаһы составында Мысырҙа үткән донъя кубогы этабында көмөш миҙал яуланы.\n17:45, 23 октябрь 2017 Спорт\n8:00, 20 октябрь 2017 Спорт\n7:25, 17 октябрь 2017 Спорт\n«Өфө» футбол клубы «Локомотив»ты еңде\n«Өфө» клубы Рәсәй Премьер-Лигаһының 13-се турында «Локомотив» менән уйында еңеү яуланы. Осрашыу Өфөлә «Нефтсе» стадионында үтте һәм беҙҙең команда файҙаһына 1:0 иҫәбе менән тамамланды.\n9:30, 16 октябрь 2017 Спорт\nБаш ҡалала тхэквондо буйынса Асыҡ республика кубогы уҙғарыла\nШәмбе, 14 октябрҙә, Өфөнөң «Нефтсе» стадионының уҡыу-спорт мәҙәни комплексы алдындағы майҙанда тхэквондо буйынса Асыҡ республика кубогында ҡатнашыусылар йыйыласаҡ.\n15:50, 12 октябрь 2017 Спорт\n«Салауат Юлаев» хоккей клубында яңы һөжүм итеүсе\nӨфөнөң «Салауат Юлаев»ы һәм Мәскәүҙең «Спартак» клубы хоккейсылар менән алмашынды. Ватаныбыҙҙың баш ҡалаһына 22 йәшлек үҙәк һөжүм итеүсе Степан Хрипунов күсә.\n10:14, 10 октябрь 2017 Спорт\nБашҡорт боксеры Артур Собханғолов Рәсәй чемпионатында көмөш миҙал яуланы\nГрозныйҙа башҡорт боксеры Артур Собханғолов 60 килограмға тиклемге ауырлыҡ категорияһында Рәсәй чемпионатында көмөш миҙал яуланы. Турнирҙа илдең 53 төбәгенән 290 спортсы ҡатнашты, тип хәбәр ителә Башҡортостандың Йәштәр сәйәсәте һәм спорт министрлығы сайтында.\n14:25, 9 октябрь 2017 Спорт\nӨфөлә скандинавса йөрөү буйынса ярыштың иң өлкән ҡатнашыусыһына 82 йәш тулды\nСкандинавса йөрөүҙә иң көслөнө билдәләү өсөн Урмансылар паркына 80-дән ашыу кеше сыҡты. Ошо спорт төрө буйынса ярыш Өфөлә бишенсе тапҡыр уҙҙы. Унда өфөләр ҙә, баш ҡала ҡунаҡтары ла — Балаҡатай, Ҡырмыҫҡалы һәм Өфө райондары вәкилдәре ҡатнашты.\n12:24, 9 октябрь 2017 Спорт\n«Салауат Юлаев» командаһы «Себер»ҙе еңеп, еңелеүҙәр серияһын бүлде\n«Салауат» менән «Себер»ҙең йәкшәмбе осрашыуы тыныс башланды. Тик беренсе осорҙоң уртаһына ғына боҙ хужалары Захар Арзамасцевтың шайба менән идара итмәгән уйынсыға һөжүм итеүе сәбәпле ваҡытлыса бер уйынсыһыҙ ҡалды.\n8:42, 9 октябрь 2017 Спорт\nМәскәү эргәһендәге Новогорскиҙа 18 йәшкә тиклемге йәш хоккейсылар йәштәр йыйылмаһының баш тренеры Александр Зыбин етәкселегендә уҡыу-күнәкмә йыйынын башланы.\n10:30, 6 октябрь 2017 Спорт\nСибай күп профилле профессиональ колледжының дүртенсе курс студенты Рафаэль Яхин Абу-Дабиҙа (Берләшкән Ғәрәп Әмирлектәре) WorldSkills Competition-2017 донъя чемпионатында Рәсәй исеменән сығыш яһаясаҡ.\n9:00, 6 октябрь 2017 Спорт\n17:46, 5 октябрь 2017 Спорт\n«Өфө» ҡаланың башҡа футбол мәктәптәренә матди һәм уҡыу яғынан ярҙам итәсәк\nКисә, 3 октябрҙә, Баш ҡала хакимиәтендә «Өфө» футбол клубының генераль директоры Шамил Ғәзизов ҡаланың бөтә футбол мәктәптәре менән партнерлыҡ килешеүенә ҡул ҡуйҙы.\n9:19, 4 октябрь 2017 Спорт\nӨфө «Ағиҙеле»нән өс хоккейсыны Рәсәй йыйылмаһына саҡырҙылар\n«Ағиҙел» хоккей клубы һаҡсыһы Анна Шибанова һәм ике һөжүм итеүсе Элина Митрофанова һәм Ольга Сосина хоккей буйынса Рәсәйҙең ҡатын-ҡыҙҙар йыйылмаһына саҡырылды.\n7:27, 4 октябрь 2017 Спорт\nТимур Сафин Сочиҙа Бөтә Рәсәй спорт ярыштарында алтын миҙал яуланы\nӨфөләге фехтование мәктәбе тәрбиәләнеүсеһе, Рио-де-Жанейролағы Олимпиаданың бронза призеры Тимур Сафин яңы үрҙәр яулай. 30 сентябрҙә ул Сочиҙа Бөтә Рәсәй спорт ярыштарында дәғүәсеһен 15:14 иҫәбе менән еңеп, алтын миҙалға лайыҡ булды.\n15:27, 3 октябрь 2017 Спорт\nБашҡортостандан бейеклеккә һикереүсе Данил Лысенкоға Рәсәй Хөкүмәте рәхмәт белдерҙе\nРәсәй Федерацияһы Хөкүмәте 2017 йылда Лондонда донъя чемпионатында сығыш яһаған өсөн Рәсәйҙең бер төркөм еңел атлетсыларына рәхмәт белдерҙе, тип хәбәр ителә рәсми хоҡуҡи мәғлүмәт интернет-порталында.\n10:36, 3 октябрь 2017 Спорт\n«Салауат Юлаев» хоккей клубы үҙ боҙонда сираттағы уйындарын башлай\nТренер Анатолий Емелин Өфөгә яңы команда менән ҡайта. Хәҙер Ханты-Манси хоккейсылары Башҡортостандың баш ҡалаһынан килгән белгес етәкселегендә шөғөлләнә.\n12:59, 2 октябрь 2017 Спорт


Донъяға кем идара итә? » Башҡортостан гәзите | Газета Башкортостан на башкирском языке\nБашҡортостан гәзите » Мәҙәниәт һәм әҙәбиәт » Донъяға кем идара итә?\nДонъяға кем идара итә? 26.06.2018 // Мәҙәниәт һәм әҙәбиәт\nМауыҡтырғыс театр донъяһына сәйәхәтте дауам иткәндә йыл һайын яңынан-яңы һөнәри театр әһелдәре әҙерләп сығарған З. Исмәғилев исемендәге Өфө дәүләт сәнғәт институтының театр факультетына ла күҙ һалдыҡ. Йәй башы был уҡыу йорто өсөн тулҡынландырғыс та, тынғыһыҙ ҙа, сөнки дүрт йыл буйы белем алған буласаҡ актерҙар диплом эштәре итеп бер нисә спектаклде сәхнәгә сығара. Һүҙ шуларҙың береһе XVI быуатта йәшәгән испан яҙыусыһы һәм драматургы Лопе де Веганың “Иҫәркәй” пьесаһы буйынса ҡуйылған тамаша хаҡында.\nРежиссеры – сәнғәт институты педагогы Рима Тәлғәт ҡыҙы Харисова. Адель Вәлиуллина, Гөлли Әбдисова, Анастасия Мажирина, Сәлимә Солтангәрәева, Гөлсәсәк Зарипова – уның ҡанаты аҫтынан осоп сыҡҡан ҡошсоҡтары – нисәмә быуат элек яҙылған пьесаға яңы тормош бүләк иткән инде хәҙер ҡулдарына диплом алған актерҙар.\n“400 йыллыҡ тарихы булған әҫәр менән уртаҡ тел табып буламы?”\nТамаша алдынан ошондай һорау менән мөрәжәғәт итә Римма Тәлғәт ҡыҙы. Тамаша тим, сөнки спектаклдең жанры строителлинг-концерт тип алынған, йәғни йыр, бейеү менән һуғарылған, әммә сюжетлы сәхнә әҫәре.\nЛопе де Веганың боронғо “Иҫәркәй” пьесаһы менән хәҙерге заман араһында, ысынлап та, уртаҡлыҡ бармы? Әлбиттә. Ниндәй тип һораһағыҙ, яуап бирәм. Аҡса һәм мөхәббәт. Эйе, үҙ-ара бер нисек тә ялғанмаған, килешмәгән ҡиммәттәр.\nӘле шаршау асылмағанда ҡыҙҙар тамашасыға мөрәжәғәт итә: “Нисек уйлайһығыҙ, донъяға аҡса идара итәме?” Бер аҙ фекер йөрөткәндән һуң, хәл-ваҡиғалар Испанияның баш ҡалаһы Мадридта ҡуйыра башлай. Бөтә илгә билдәле сикһеҙ бай магнат үҙе үлгәс, бар мөлкәтен бер туған ҡустыһы Октавьоның шыр иҫәр ҡыҙы Финеяға ҡалдыра. Барыһы ла, шул иҫәптән ҡустыһы икенсе ҡыҙы Ниса менән был хәлгә шаҡ ҡатып йөрөгәндә, Лауренсьо исемле ярлы дворян Финеяның йөрәген яулап алып, уға өйләнеп, бар байлыҡты ҡулға төшөрөргә ниәт ҡора. Шул уҡ Лауренсьо менән быға тиклем Октавьоның икенсе ҡыҙы үҙе аҡыллы, үҙе һылыу Ниса бер-береһен яратып йөрөгәнен дә оноторға ярамай. Финеяның алдан һөйләшеп ҡуйған буласаҡ кейәүе Лисео ла ваҡиғаларға киҫкенлек өҫтәй, уныһы үҙ сиратында, Нисаға ғашиҡ була.\nЛауренсьоға ҡарата Финеяла ла ғишыҡ хистәре уяна һәм тап мөхәббәт уның зиһенен яҡтырта, яҡшы яҡҡа үҙгәртә. Был икәү араһында, Нисаны хәсрәтләндереп, һөйөү ярала. Әммә Лисеоға ла Нисаның йөрәген яулап алыу бәхете тейә, һәм барыһы ла икеләтә туй менән һәм Финеяға бар мөлкәтен яҙып ҡалдырған бай магнаттың Лауренсьоға хаты менән бөтә: ул ҡыҙҙың буласаҡ хәләл ефетенә үҙенең ҙур заводының асҡысын ҡалдырған икән...\nТамаша башланыр алдынан мин 400 йыл элек яҙылған әҫәр булғас, оҙон һәм ғәҙәти спектакль көткәйнем, ә ысынында заманса, текә, мауыҡтырғыс мюзиклға барып эләктемме ни! Адель Вәлиуллина, Анастасия Ажирина, Гөлсәсәк Зарипова, Рушана Зәйнуллина – сәхнәлә бары тик дүрт кеше, ә шундай шоу тыуҙырырға өлгәшкәндәр. Ҡыҙҙарҙың был строителлинг – концертта бер нисә ролде башҡарыуын да билдәләмәү мөмкин түгел.\nИнтерактив менән дә бик оҫта эш иткәндәр, магнаттың үлем хәбәрен, уның мөлкәтен Финеяға ҡалдырыуын “Яңылыҡтар”ҙа репортаж формаһында асып бирәләр. Шулай уҡ ваҡиға аҙағындағы туй күренештәрен дә мауыҡтырғыс видеояҙма аша күрҙе тамашасы.\nТамаша алдан әйтеп үткәнемсә, йыр-моңға, дәртле бейеүҙәргә үрелеп барҙы. Хәтерҙә айырыуса уйылып ҡалған күренеш: пьеса буйынса Лоуренсьо һәм Лисеоның үҙ-ара мөнәсәбәттәрен дуэль ярҙамында асыҡларға йыйынғанда, дуҫлашып, бер һүҙҙән булып китеүҙәре бында бигерәк заманса кәйефтә күрһәтелә. Ике егет бер-береһе менән рэп уҡып, әйтеш формаһында көс һынаша. Рэп уҡыу оҫталығы күптәргә бирелмәй бит ул, ҡыҙҙарҙың сәхнәне генә түгел, тамашасы залын да дер һелкетеүе һоҡландырмай ҡалманы, әлбиттә.\nҒөмүмән, Лопе де Веганың “Иҫәркәй”енә яңы һулыш, икенсе ғүмер бүләк итте, тимәк, боронғо әҫәр менән уртаҡ тел тапты сәнғәт институтын тамамлап, актер һөнәренә аяҡ баҫҡан ҡыҙҙар һәм уларҙың етәксеһе Римма Тәлғәт ҡыҙы Харисова. Үҙемә ҡалһа, мин был хәтерҙә оҙаҡҡа уйылып ҡалыр тамашаны тағы ла бер тапҡыр ҡарар инем. Уның күптәргә оҡшарына иманым камил, сөнки был тарих – донъяға аҡса түгел, ә мөхәббәт идара итеүенә сираттағы ишара.


Байрам алдынан - бүләк! » "Урал" гәзите\nБайрам алдынан - бүләк!\n1 Май - Яҙ һәм хеҙмәт байрамы! Уны һәр кем кѳтѳп ала, сѳнки яҙ хеҙмәт кешеһенә кѳс-дәрт, яңы һулыш бирә. Май байрамдары айҡанлы районда тѳрлѳ саралар, шатлыҡлы ваҡиғалар үтә. Шуларҙың береһе 27 апрелдә муниципаль район хакимиәтендә булды.\nМуниципаль район хакимиәте башлығы Владислав Миронов районда йәшәгән ѳс ғаиләгә торлаҡ шарттарын яҡшыртыу ѳсѳн сертификаттар, ә йәш белгес - әлеге ваҡытта балалар поликлиникаһында офтальмолог бу- лып эшләгән Лилиә Ринат ҡыҙы Бушинаға ике бүлмәле фатир асҡысын тапшырҙы.\nАуылда йәшәгән был ѳс ғаилә “2014- 2017 йылдарға һәм 2020 йылға тиклем ауыл биләмәләрен тотороҡло үҫтереү” федераль маҡсатлы программала ҡатнашырға документтар тапшырған. Шулай итеп, программаның “Граждандар” категорияһы буйынса торлаҡ шарттарын яҡшыртыу ѳсѳн Ҡаһарман ауылынан крәҫтиән-фермер хужалығы етәксеһе Илгиз Закир улы Ғәлинға, “Йәш ғаилә, йәш белгес” категорияһы буйынса Аҙнағол ауылынан фермер хужалығы етәксеһе Рѳстәм Рәис улы Зәйнетдиновҡа һәм Инйәр 2-се мәктәбенең башҡорт теле һәм әҙәбиәте уҡытыусыһы Сирен Робис ҡыҙы Иҙрисоваға сертификаттар бирелде.\nӘлиә Хәнәфей ҡыҙы һәм Илгиз Закир улы Ғәлиндар малсылыҡ менән шөғөлләнә, ғаиләләрендә бер ул үҫә. Ләйсән Хәлфетдин ҡыҙы һәм Рөстәм Рәис улы Зәйнетдиновтар бал ҡорто тота, ике бала тәрбиәләй.\nСирен Робис ҡыҙы менән Наил Рәфил улы Иҙрисовтар ғаиләһе был программала ҡатнашыу ѳсѳн ѳс йыл элек сиратҡа торған. Улар икеһе лә 2-се мәктәптә уҡытыусы булып эшләй. Арышпар ауылында тыуып үҫкән Наил Рәфил улы йәшәйеш хәүефһеҙлеге нигеҙҙәре һәм технология дәрестәренән белем бирһә, Ейәнсура районынан килен булып тѳшкән Сирен Робис ҡыҙы балаларға туған тел серҙәрен тѳшѳндѳрә. Татыу Иҙрисовтар ғаиләһе ике ул үҫтерә.\n“Быға тиклем атайымдарҙа йәшәнек. Хәҙер үҙебеҙҙең ѳйѳбѳҙ буласаҡ. Киләсәккә ҙур пландар менән йәшәйбеҙ. Торлаҡ шарттарын яҡшыртыуҙа ярҙам иткән етәкселәргә, уңайлы программа булдырған Хѳкүмәткә рәхмәт белдерәбеҙ”, - ти Наил Рәфил улы.


Сибай ҡалаһындағы тау-байыҡтырыу комбинатында ғәҙәттән тыш хәл\nБөгөн иртәнге сәғәт ундар тирәһендә бында шартлау яңғыраған. Әлегә раҫланмаған мәғлүмәттәр буйынса, бер эшсе һәләк булған, берәүһе йәрәхәтләнгән. Әлеге ваҡытта ваҡиға урынында оператив штаб эшләй, тикшереү бара. Хәбәр ителеүенсә, ғәҙәттән тыш хәл яңы урынға шартлатҡыс һалған мәлдә килеп сыға, эшселәр хәүефле урынды ташлап китеп өлгөрмәй. Был хаҡта тулыраҡ мәғлүмәт яңылыҡтарҙың алдағы сығарылыштарында.


Ағинәйҙәр һүҙе ил имләр | Юрюзань\nАғинәйҙәр һүҙе ил имләр\nОпубликовано 9 Март, 2020 - 13:21. Автор: Лилия\nЭлек-электән тормошобоҙҙа ағинәйҙәр һүҙе ҙур әһәмиәткә эйә булған. Бөгөн халыҡ, бигерәк тә йәштәр ағинәйҙәрҙең аҡыллы кәңәштәренә, өгөт-нәсихәтенә мохтаж. Ағинәйҙәр мәктәбен тергеҙеү маҡсаты менән республиканың һәр районында ағинәйҙәр ҡоро булдырылды. Бындай ҡор беҙҙең районда ла бөгөнгәсә уңышлы эшләп килә.\nХалыҡ-ара ҡатын-ҡыҙҙар көнө алдынан Салауат Юлаев музейында ағинәйҙәр ҡороноң сираттағы йыйылышы үтте. Райондың баш ағинәйе Сажиҙә Миһранованың тырышлығы менән был йыйылыш ябай ғына булманы, ә "Алтын тирмә" викторинаһы рәүешендә ойошторолдо. Был сараға ҙур теләк менән килгән райондың ветерандар советы, ҡатын-ҡыҙҙар советы етәкселәрен һәм ағинәйҙәрҙе район Хакимиәтенең кадрҙар һәм биләмәләр менән эшләү бүлеге начальнигы Гөлнур Бәширова, Берҙәм Рәсәй партияһының урындағы башҡарма комитеты етәксеһе Маргарита Сәфәрғәлина сәләмләп, ағинәйҙәр ҡороноң әһәмиәте тураһында билдәләп үтте.\n"Алтын тирмә" викторинаһы башҡорт тирмәһе эсендә барҙы. Салауат Юлаев музейы хеҙмәткәрҙәре музей экспонаты – тирмә эсен бушатып, уйынға әҙерләгәйне. Викторинала барыһы 9 ағинәй ҡатнашты. Улар ике командаға бүленеп, Башҡортостандың тарихына, мәҙәниәтенә, ғөрөф-ғәҙәтенә, әҙәбиәтенә, сәнғәтенә ҡағылышлы һорауҙарға яуап бирҙе. Уйындың беренсе өлөшөндә ағинәйҙәр команданың исеме, девизы, йыры менән таныштырып үтте. Артабан уйын башланып китте. Ағинәйҙәр ҡыҙыҡлы, шул уҡ ваҡытта ауыр ғына булған һорауҙарға дөрөҫ яуап биреп, киң эрудициялы, аҡыллы, республиканы, боронғо башҡорттарҙың йәшәйешен яҡшы белеүҙәрен күрһәтте. Уйын барышында ҡатын-ҡыҙҙар шулай уҡ ағинәй булараҡ башҡарған эштәре тураһында ла һөйләп үтте. Ҡайһы бер ағинәйҙәр эше тураһында ғына бәйән итеп ҡалманы, ә төрлө проблемаларҙы хәл итергә, әүҙем эшләргә саҡырҙы. Был тәңгәлдә Янғантау ауылының ағинәйе Алия Ишбулдинаның сығышы фәһемле булды.\n– Иң беренсе дөрөҫ итеп һаулыҡ бирергә өйрәнһәк ине, йәмәғәт! Күптәр башҡорт булып та, эргәнән урыҫсалап "Здрасьте!" тип үтеп китә. Ниңә беҙгә ауыҙ тултырып "Һаумыһығыҙ!" тип әйтмәҫкә? Телебеҙ бөтһә, милләтебеҙ ҙә юҡҡа сығасаҡ. Ағинәйҙәр, һәр эште үҙебеҙҙән, туғандарыбыҙҙан, яҡындарыбыҙҙан башлаһаҡ ине!, – тине Алия Ишморат ҡыҙы.\nСара барышында Сәжиҙә Сыңғыҙ ҡыҙы яңы ғына эшкә тотонған ағинәйҙәр менән дә таныштырып, уларға танытмалар тапшырҙы. Шулай уҡ ул Ағинәйҙәр ҡороноң маҡсаттары, пландары тураһында ла бәйән итте. Музейҙа яңғыраған боронғо йырҙар, мөнәжәттәр сараға йәм өҫтәне.\nУйын һуңында тәңкәләр иҫәпләнде, һөҙөмтәлә ике команда ла бер үк мәрәй йыйып, дуҫлыҡ еңде. Викторинала ҡатнашыусыларға “Берҙәм Рәсәй” партияһының урындағы башҡарма комитеты ярҙамында алынған бүләктәр тапшырылды. Районда ағинәйҙәр менән тәүге тапҡыр уҙғарылған "Алтын тирмә" викторинаһы ҙур ойошҡанлыҡ менән үтте. Ауыл тормошона йәм өҫтәгән, йәштәребеҙҙең күңеленә иман, изгелек, мәрхәмәтлелек сатҡыларын һалған, ауылдары өсөн янып-көйөп йәшәгән ағинәйҙәр тағы ла әүҙемерәк эшләргә көс-дәрт бирҙе.


Бөгөн Ҡасим Дәүләткилдиев исемендәге республика һынлы сәнғәт гимназия- интернатының 55 йыллыҡ юбилейын билдәләне\n1961 йылда күп балалы һәм аҙ тәьмин ителгән ғаиләләрҙә тәрбиәләнгән, етем балаларға ярҙам итеү ниәтенән асылған һигеҙ йыллыҡ 4-се мәктәп-интернат 1965 йылда БАССР Министрҙар Советы ҡарары менән Республика урта һынлы сәнғәт мәктәп-интернаты итеп үҙгәртелә.\nОшо уҡыу йорто нигеҙендә 1994 йылда Республика һынлы сәнғәт гимназия-интернаты булдырыла һәм Ҡасим Асҡар улы Дәүләткилдиев исеме бирелә. Әлеге көндә Республика һынлы сәнғәт гимназия-интернаты төп һәм өҫтәмә белем биреүҙе берләштергән уҡыу йорто. Һынлы сәнғәт нигеҙҙәрен дәрестәрҙә тәрәнәйтеп өйрәтеүҙән тыш, өҫтәмә рәүештә һүрәт, рәсем сәнғәте, композиция, скульптура, материалдарҙы художестволы эшкәртеү, һынлы сәнғәт тарихы, компьютер графикаһы буйынса белем бирелә.\n55 йыллыҡ юбилейы айҡанлы гимназияға уны төрлө йылдарҙа тамамлаған уҡыусылары йыйылды. Улар бөгөн республика сәнғәте өлкәһендә генә түгел, төрлө тармаҡтарҙа юғары уңыштарға ирешкән шәхестәр. Рәссамдар Фәйзрахман Исмәғилев, Хатип Фазылов, Валерий Мельников, архитекторҙар Рәмзит Мәсҡүлов, Илдар Ғабдуллин һәм башҡа киң билдәле шәхестәр тап ошо белем усағында ҡанаттарын нығытҡан.


Радий Хәбиров Шишмәлә мәсеткә һәм сиркәүгә инде // Йәмғиәт | новости башинформ.рф\n8:25, 15 июля 2019 Йәмғиәт\nӨФӨ, 2019 йыл, 15 июль. /«Башинформ» мәғлүмәт агентлығы, Азат Ғиззәтуллин/.\nШишмә районы буйлап эш сәфәре барышында Радий Хәбиров хажи Хөсәйенбәк исемендәге мәсеттә һәм Успение православие ғибәҙәтханаһында булды. Шишмә районы имам-мөхтәсибе Зөфәр хәҙрәт республика етәксеһенә мәсеттең 2014 йылда төҙөлөүе тураһына һөйләне.\nУрындағы «Мәхәллә» мосолмандар дини ойошмаһы Рәсәй мосолмандары Үҙәк диниә назаратына ҡарай. Мәсеттә ҡатын-ҡыҙҙар һәм ир-егеттәр бүлмәләре бар. Барлыҡ теләүселәр өсөн йәкшәмбе мәктәбе эшләй. Мәсет ҡарамағында мохтаждарға ярҙам итеү үҙәге эшләп килә. Бында шулай уҡ йыл һайын имам хажи Хөсәйенбәктең яҡты иҫтәлегенә арнап, республика мосолмандары йыйыны уҙғарыла. Радий Хәбиров абруйлы ҡунаҡтар китабына теләктәрен яҙҙы: «Иҫ китерлек матур мәсетегеҙ өсөн рәхмәт. Аллаһы тәғәлә Һеҙҙе һаҡлаһын! Һеҙгә һәм йортарығыҙҙа тыныслыҡ!».\nТөбәк етәксеһе мәсет эрәһендә урынлашҡан Өфө митрополияһының Успение ғибәҙәтханаһында ла булды. Ғибәҙәтхана ҙур булмаған ағас сиркәү урынында төҙөлгән. Экскурсияны Шишмәлә Изге Богородицаның Успение ғибәҙәтханаһы башлығы протоиерей Владимир Жданов уҙғарҙы. Башҡортостан етәксеһен ҡыңғырыуҙар сыңы менән оҙаттылар.\n«Бына шундай шәмбе килеп сыҡты... Донъя мәшәҡәттәренән бер аҙ күңел һәм йөрәк тураһындағы уйҙарға тартылдырҙы... Шишмәлә мосолмандар һәм православие динендәгеләрҙең ғибәҙәтханалары (республиканың күпселек ҡалаларына һәм ауылдарына хас) яҡын, юл аша ғына тора. Икеһе лә таҙа һәм төҙөкләндерелгән. Ләкин иң мөһиме – икеһендә лә изге күңелле, ысын православие батюшкаһы һәм мөфтөй... ошолай итеп беҙ тыныслыҡта һәм берҙәмлектә йәшәрбеҙ... PS. эш буйынса ла яҡшы килеп сыҡты. Район тәртибе, иҡтисади киләсәге һәм үҫешеү теләге менән хайран ҡалдырҙы. Проблемалар ҙа бар. Хәл итербеҙ һәм ярҙам ҡулы һуҙырбыҙ», — тип яҙған Радий Хәбиров Facebook-тағы сәхифәһендә.\nТеги: дин, Радий Хәбиров, эш сәфәре


Өфөлә халыҡ иҫәбе арта // Йәмғиәт | новости башинформ.рф\nӨфөлә халыҡ иҫәбе арта\n13:29, 14 сентября 2010 Йәмғиәт\nӨфөлә йәнә халыҡ иҫәбе арта. Йыл башынан алып ҡалала 8,5 мең самаһы сабый тыуған, ә халыҡ иҫәбенең тәбиғи артыуы бер меңдән ашыу кешене тәшкил иткән. Был турала бөгөн Өфө хакимиәтендәге оператив кәңәшмәлә уның башлығы Павел Качкаев хәбәр итте.\nЫңғай процестар, Павел Качкаев әйтеүенсә, ҡаланың социаль-иҡтисади үҫешенең башҡа өлкәләрендә лә күҙәтелә. Эшһеҙлек кимәле уҙған йылдың ошо уҡ осоро менән сағыштырғанда 12 процентҡа кәмегән, уртаса эш хаҡы 21 мең һумдан ашып киткән. Йыл башынан алып Өфөлә 294 мең квадрат метр торлаҡ сафҡа индерелгән, ә зыянға эшләүсе предприятиелар ҡалала 14,7% тәшкил итә — Рәсәй буйынса был иң яҡшы күрһәткестәрҙең береһе.


Бурысҡа аҡса алып, уны кире ҡайтармаһалар, ҡыйын бит, әй! » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Бурысҡа аҡса алып, уны кире ҡайтармаһалар, ҡыйын бит, әй!\n14.09.2019 Бурысҡа аҡса алып, уны кире ҡайтармаһалар, ҡыйын бит, әй!\nБайтаҡ йылдар элек булды был хәл. Яҡын аралашҡан туған тейешле ҡатын бурысҡа аҡса һорап килде.\nСумма әллә ни күп тә түгел, ә шулай ҙа эш хаҡының дүрттән бер өлөшөн тәшкил итте. Балаларҙың туҙған аяҡ кейемен алыштырырға тейеш инем ул аҡсаға. Бер айҙан кире ҡайтарам, тигәс, тоттороп сығарҙым. Ләкин ул аҡсаны кире ҡайтарманы. Бер айҙан һуң да, ярты йылдан һуң да. Иҫләтеп торманым, моғайын, кире ҡайтарыр әле, үҙебеҙҙең дә һәр тиндең иҫәпле икәнен белә лә инде, тип уйланым (фатир һатып алырға кредит юллағайныҡ).\nӘ бер көндө кисен тиҙ генә баш ҡалаға барырға кәрәклеге билдәле булды. Өйҙә икмәк-тоҙлоҡ ҡына аҡса бар. Бурысын ҡайтармаҫмы, тип туғаныма шылтыраттым, трубканы алманы. Бер ҡаланың осонан икенсе осона йүгерҙем. Барып ишеген туҡылдатып, хәлде аңлатып бирҙем. Ул, ишеген яртылаш ҡына асып, аҡсам юҡ шул, тине. Бәлки, күршеләреңдән алып торорһоң, тигәйнем, үҙең һора, тип ҡоро ғына яуапланы. Буш ҡайтылды.\nҠайтышлай күңелем тулышып, илап ебәрҙем. Ғәрләндемме шул...\nҠайтып еткәс, минең йәшле күҙҙәрҙе күргән балалар, нисек йыуатырға белмәй, үҙҙәренең "копилка"ларын вата һалды: "Беҙҙә аҡса ныҡ күп, бер ҙә илама!" Башланғыс синыфтарҙа уҡыған балаларыма рәхмәттәр уҡый-уҡый, төнгө автобусҡа ашыҡтым. Вокзалда кассаға тимер аҡсаларҙы услап-услап һалғас, кассирша көлөп үк ебәрҙе: "Копилка"ларҙы таланығыҙмы әллә?"\n... Шуға тиклем дә, унан һуң да әллә күпме кешегә бурысҡа аҡса биреп, алданып ҡалғаным булды. Ләкин тап ошо осраҡ бер ҡасан иҫемдән сыҡмай. Балаларымдың киң күңеллеге, ярҙам итергә ынтылып тороуы алдан билдәле булһа ла, шул кисте был сифаттары йәнемә дауа ине, ғәрлек тойғоһон еңелерәк кисерергә ярҙам итте.\nҮтескә аҡса алып та, кире ҡайтармаған кешеләр ғәҙәттә офоҡтан зым-зыя юғала, ә туған тейешле ҡатын һис бер ни булмағандай аралашырға маташты. Тик күңелем ҡатҡайны, шуға ла һуңынан тағы аҡса, әйбер һорап килһә лә, юҡ, тип ҡулды ғына йәйҙем. Әйткәндәй, ул шул килеш бер ҡасан аҡсаға ялсымай йәшәй. Башҡаса булыуы ла мөмкин түгел - бурыстарҙы ҡайтарырға кәрәк.\nБыл турала тап бөгөн иҫләүҙең сәбәбе бар: иртәнән өс кеше бурысҡа аҡса һораны, биреп тә ебәрер инем, отпускынан һуң янсыҡ бушыраҡ. Үҙем ҡыуанам, әлдә буш, тип, юғиһә ышанысһыҙыраҡ ул кешеләр.\nӘ һеҙҙе дуҫтарығыҙ, туғандарығыҙ шулайтып ярыҡ ялғашҡа ултыртып киткәне булдымы?


Көслө генә түгел, ғәйрәтле гүзәл зат\n23 Декабрь 2019, 16:30\n(Архивтан, 8 март, 2019 йыл, № 20)Мәҡәләмә шундай баш ҡуйырға батырсылыҡ итеүемдең сәбәбен, уны уҡып сыҡҡас, үҙегеҙ ҙә аңларһығыҙ, моғайын. Һүҙем – гүзәл, шул уҡ ваҡытта көслө, оло йөрәкле ҡатындар, өлгө булырлыҡ, хатта һоҡланырлыҡ замандаштарыбыҙ, Сәләх ауылында йәшәгән Яңылбикә Мөхтәр ҡыҙы Аҡҡужина менән Ғәлиә Солтанәхмәт ҡыҙы Солтанова тураһында. Ошо йәмле байрам алдынан ғына улар, минең үтенесемде кире ҡаҡмай, ҡатын-ҡыҙҙың ысын бәхете тураһында әңгәмә ҡорҙолар, үҙҙәренең күңел һандыҡтарын астылар.\nЯңылбикә Мөхтәр ҡыҙы – Баймаҡ районының Ҡыуат ауылы ҡыҙы. Һигеҙ балалы ҙур ғаиләлә бәхетле бала сағы үтеп, йәшлегенә аяҡ баҫҡанда булған, ғүмерендәге, моғайын, иң мөһим ваҡиғаны – Сәләхкә килен булып төшөүен – Яңылбикә Мөхтәр ҡыҙы былай тип йылмайып иҫләй:\n– Яңыбай менән ул беҙҙең ауылға туғандарына килгәндә таныштыҡ. Өс ай йөрөгәндән һуң үҙенә кәләшлеккә саҡырҙы. Мин, ике йәшкә өлкән апайымдан алда сыҡмайым, тип, ризалашманым. Бер көнө кис күрше Әбделкәрим ауылына дискотекаға барғайныҡ.Тышҡа сыҡһам, бер дуҫы менән Яңыбай тора. Икәүләшеп мине толопҡа төрөп, арбаға һалып алдылар ҙа, алып ҡайттылар ҙа киттеләр. Шунда уҡ, минең ризалығымды һорап та тормай, бата уҡыта ла һалдылар. Шулай итеп 19 йәшемдә Сәләхҡә килен булып төштөм. Бер тапҡыр ҙа үкенгәнем булманы.\nЯңылбикә Мөхтәр ҡыҙы менән Яңыбай тәүҙә Сәләхтә йәшәйҙәр. Шунан замана шауҡымы уларҙы ла Себер яҡтарына алып китә. Уртаҡ тормошта йылдар үтә, тик тулы бәхет өсөн балалар ғына етмәй.\n– Балаға уҙа алмаясағымды аңлағас, ҡул төшөрөп илап ултырманым. Яҙымышыма шулай яҙылғандыр, тип ҡабул иттем. Ә беҙгә тигән бала Стәрлетамаҡта булып сыҡты. Өйләнешкәнебеҙгә ете йыл тигәндә Стәрлетамаҡтағы балалар йортонан яңы тыуған малай алып ҡайттыҡ. Динар тип исем ҡуштыҡ. Туғандарыбыҙ беҙҙең ҡарарҙы хуплап, тик изгелектәр теләп ҡабул иттеләр. Динар үҫеп, мәктәпкә йөрөй башлағас, ҡыҙ бала тураһында уйлай башланыҡ. Бында ла яҙмыш үҙенекен уйнап, теләгәнебеҙҙе алдыбыҙға сығарҙы. Ул саҡта Яңыбай бура бурап һатыу менән шөғөлләнә ине. Сираттағы заказ биреүселәр Гайҙа дауаханала эшләйҙәр икән. Медицина яғынан берәй ярҙам кәрәкмәйме, тип һорағастар, теләгебеҙҙе әйттек. Улар ярҙамында балалар йортонан яңы тыуған ҡыҙ бала алдыҡ. Бына шулай Әлфиәле булып киттек, – тип һөйләй Яңылбикә Мөхтәр ҡыҙы, иң бәхетле мәлдәренең береһен иҫенә төшөрөп.\n– Тик иптәшем Яңыбай бик иртә мәрхүм булды. Мин ике бала менән тороп ҡалдым. Шулар миңә ҡайғыға батырға, юғалып ҡалырға ирек бирмәне, ҡайғымды шул балаларым менән баҫтым. Тап шул заманда “патронат ғаилә” тигән нәмә барлыҡҡа килгәйне.Осраҡлы түгел был, минең өсөн Аллаһы Тәғәлә үҙе шундай мөмкинлекте алдыма сығарып ҡуялыр, тип уйланым. Ауылдан бер нисә кеше патронатлыҡҡа бала алырға йөрөп ҡараны, тик нимәгәлер килтереп сығара алманылар. Мин дә юллап ҡарарға булдым. Килеп сыҡмай, тиеүселәргә: “Миңә тигәндәре бар”, – тип, Ишембайға юлға сыҡтым. Ишембайҙан, бер- береһенә иптәш булырҙар, тип, ағалы-һеңлеле Алина һәм Илнурҙы алып ҡайттым. Береһенә – ете, икенсеһенә биш кенә йәш ине. Бына шуларҙы кеше итеп үҫтереүҙе, белем биреүҙе маҡсатым итеп ҡуйҙым. Балаларым миңә йәшәргә көс бирҙе, ауыр саҡтарҙа терәк булды, – тип һөйләй Яңылбикә Мөхтәр ҡыҙы нисек дүрт бала әсәһе булып киткәнен.\nБер нисә йыл элек Яңылбикә Мөхтәр ҡыҙы тормошон яңғыҙ йәшәп ятҡан ауылдашы Шәйәхмәт менән бәйләй.\n– “Һин булмаһаң, мин япа-яңғыҙым, ғүмеремдә йүнле бер ни эшләмәй үлер инем”, тип әйтеп ҡуя ҡайһы саҡ иптәшем, – ти Яңылбикә Мөхтәр ҡыҙы, әле вахтала эштә йөрөгән иренең йылы һүҙҙәрен иҫенә төшөрөп.\n– Ҡатын-ҡыҙ бәхете – әсәй булыуҙа, балаларың, иптәшең менән бергә-бергә матур итеп донъя көтөүҙә. Хәҙер инде өлкән улым үҙе ғаиләле, яҡшы тормош көтә, беҙҙе ҡартәсәй-ҡартатай итеп, ейән һәм ейәнсәр бүләк иттеләр. Ә Әлфиә, Алина һәм Илнур студент булып, үҙҙәре һайлаған һөнәрҙәргә тырышып уҡып йөрөйҙәр. Улар имен уҡып сыҡһындар, алған һөнәрҙәре буйынса эшкә урынлашһындар, үҙ яртыларын табып, күҙле-башлы булһындар, тип эстән генә доғаларымды уҡымаған көнөм, сәғәтем, минутым юҡтыр.\nМин – бәхетле ҡатын! Барлыҡ ҡатындарға ла шуны теләйем: ир ҡулында, балаларыңды ҡосағыңа алып, бәхетле итеп йәшәргә. Әсә бәхетен татырға яҙһын! Шулай уҡ һаулыҡ теләйем, ҡалғаны булыр. Күк йөҙө аяҙ булһын, балаларыбыҙ ауырымаһын, – тип 8 Март менән ысын күңелдән әйткән ҡотлауҙарын еткерә бәхетле кеше, яҡшы әсә Яңылбикә Мөхтәр ҡыҙы.\nИкенсе героиням – Ғәлиә Солтанәхмәт ҡыҙы Солтанова Һынташ ауылында ата-әсәһе, ҡартәсәй-ҡартатаһы янында бәхетле ҡыҙ булып буй еткерә. Юғары белем алып, уҡытыусы һөнәрен үҙләштереп, Йомағужаға эшкә килә. Тап шунда үҙенең яҙмышын осрата:\n– Баймырҙа менән үҙебеҙ танышып киттек. Мөхәббәт тураһында ҡысҡырып һөйләргә ярамай, ни тиһәң дә ул – иң изге, иң матур хис. Шулай ҙа ҡоро мөхәббәт менән генә ғаилә ҡороп булмай, ир ҡатыны булыу – ул бурыс. Оло бурыс. Ир ҡатыны булыу – ул дәрәжә. Был ҙур бурысты матур итеп үтәргә кәрәк. Кешене, оҡшатмайым тип, ташлап сығып китеп булмай. Борон бер-береһен белмәй өйләнешеп тә, бынамын итеп ғаилә көткәндәр, балалар үҫтергәндәр. Ҡатындар бурыстарын матур итеп үтәгәндәр. Ә кейәүгә, әгәр оҡшатмаһам, сыҡмаҫ инем, – тип йылмая хистәре тураһындағы һорауға Ғәлиә Солтанәхмәт ҡыҙы.\nҒаилә төҙөүгә шулай аңлы рәүештә, яуаплы итеп килгән кешенең, ысынлап та, барыһы ла уң килеп сыға: иптәше менән ике ҡыҙға ғүмер бирәләр, уларға матур тәрбиә биреп, мөхәббәткә сорнап үҫтерәләр. Ҡыҙҙар үҫеп, юғары белем алып, тормошта үҙ урындарын табып, инде үҙҙәре ғаилә ҡорғандар.\n– Ҡыҙҙарыбыҙ бер-бер артлы кейәүгә сығып киткәс,өйҙә күңелһеҙ булып ҡалды. Инде беҙ бер кемгәлә кәрәкмәйбеҙҙер һымаҡ тойолдо. Күңел бушлығын нимә менәндер тултырғы килде. Бына тап шул ваҡыттарҙа тәрбиәгә бала алыу тураһында уй барлыҡҡа килде. Өс йыл уйланыҡ: кәрәкле тәрбиә бирә алырбыҙмы, беҙ уны яратырбыҙмы, ул беҙҙе яратырмы, сабырлыҡ етерме... Шиктәр күп булды. Яңылбикә Мөхтәр ҡыҙыгә ҡарайым да, уйлайым: оло йөрәкле ҡатын, ғәйрәтле. Ул балаларын тәрбиәләй алды, үҫтерҙе. Уға ҡарап, беҙ ҙә тәүәккәлләнек: 2010 йылда – Илдарҙы, 2016-ла Артурҙы ғаиләбеҙгә алдыҡ, – ти хәҙер инде ике ҡыҙ, ике малай әсәһе Ғәлиә Солтанәхмәт ҡыҙы.\n– Илдарҙы тәүҙә алып ҡайтҡанда: “Ниһәйәт, үҙемдең кейемем була”, – тине. Бына шул балаға үҙ донъяһын, үҙ мөйөшөн булдырырға тырыштыҡ. Хәҙер балаларҙың бөтә нәмәһе лә бар: бүлмәләре, компьютерҙары, бүтән кәрәк-яраҡтары... Өйгә һыу үткән, башҡа уңайлыҡтар булдырылған.\nТәүҙә, әлбиттә, ауыр булды. Адаптация еңелдән түгел, ләкин түҙергә кәрәк. Улар беҙгә өйрәнгәнсе, беҙ уларҙың характерҙарына төшөнгәнсе күпмелер ваҡыт үтте. Ә хәҙер үҙебеҙҙең балалар кеүек. Баланы бит, алыуын-алғас, яратырға, үҙеңдеке итеп ҡарарға кәрәк, – ти Ғәлиә Солтанәхмәт ҡыҙы, үҙенең тормош күҙәтеүҙәренән сығып.\n– Ни сәсһәң, шуны урырһың, тигәндәй, Илдарыбыҙ үҙебеҙгә оҡшап үҫте лә ҡуйҙы: эштәрҙе лә беҙҙең кеүек башҡара, беҙҙең кеүек фекерләй. Быны ауылдаштарыбыҙ ҙа әйткәне бар, – тип улдары өсөн ҡыуанып бөтә алмай Ғәлиә Солтанәхмәт ҡыҙы.\n– Артур – мәктәптә, Илдар Сибайҙа уҡып йөрөйҙәр. Икеһе лә тырыш, эшлекле. Илдар, студентмын тип ҡарап тормай, байрам һайын һәр беребеҙгә бүләктәр тотоп ҡайта. Үҙе бер бәхет! – тип, улдары үҙ ҡулдары менән эшләгән бүләктәрҙе ҡәҙерләп һаҡлап ҡуйған еренән алып күрһәтә Ғәлиә Солтанәхмәт ҡыҙы.\n– Тәрбиә биргәндә ҡыҙҙарҙы күберәк усаҡ тирәһендәге эштәргә өйрәттем, ә малайҙар аталары менән – ҡайҙа барһа ла, ни эшләһә лә – бергә йөрөп эшкә өйрәнәләр. Балаларыма һәр саҡ өлгө итеп яҡшы тәрбиә алған, аҡыллы, маҡсатлы, тырыш туғандарымды килтерәм. Ҡыҙҙарым, Аллаға шөкөр, матур итеп донъя көтәләр, өс ейән, бер ейәнсәр бүләк иттеләр, улар менән ғорурланам. Улдарыма ла оҡшаған һөнәргә уҡып, йәмғиәткә файҙалы, маҡсатына ирешеүсән кешеләр булыуҙарын теләйем. Әсә булыу иң ҙур бәхет ул, – ти Ғәлиә Солтанәхмәт ҡыҙы ҡатын-ҡыҙ бәхете хаҡында. – Бәхет тә, бурыс та. Ә мин ике етем балаға әсәй була алғасмын, был бурысты икеләтә үтәп, хәҙер икеләтә бәхетлемендер. Тормошомдан ҡәнәғәтмен. Барлыҡ ҡатын-ҡыҙҙарға ла ғаилә именлеге, әле әсәй булмағандарға әсәй булыу бәхетен татырға, әсәйҙәргә – балалар бәхетен теләйем! – тип Ғәлиә Солтанәхмәт ҡыҙы ҡотлауҙарын гүзәл заттан булған уҡыусыларыбыҙға еткерҙе.\nБына шулай, әсә күңеле – балала, тигәнде йәнә бер иҫбатлап, ҡатын-ҡыҙ бәхете тураһындағы һүҙебеҙ балаға барып тоташты. Үҙҙәренең ваҡытын, күңел йылыһын, ғүмерен йәлләмәгән оло йөрәкле, ҡыйыу, ғәйрәтле һәм мәрхәмәтле ҡатын-ҡыҙҙар, бер урамлы бәләкәй генә ауылда йәшәгән, ләкин нисәмә кешенең яҙмышын үҙгәртеп, бәхетле иткән кешеләр улар – Яңылбикә Мөхтәр ҡыҙы менән Ғәлиә Солтанәхмәт ҡыҙы. Бына ниндәй ул ысын ҡатын-ҡыҙ! Бәхетегеҙгә күҙ теймәһен, теләгән теләктәрегеҙ үҙегеҙгә лә икеләтә артып ҡайтһын! Байрам менән!


Заманға яраҡлаштырып » журнал Башкортостан кызы | Башҡортостан ҡыҙы журналы\nТәүәкәс ауылында йәшәгән Роза Ғәббәсова – Архангел районының абруйлы ағинәйе. Ғүмерен мөғәллимлеккә арнаған апай инде хаҡлы ялда булыуына ҡарамаҫтан, әүҙем тормош алып бара. Шиғырҙар, мәҡәләләр яҙа, төрлө ҡул эштәре иһә район, республика күләмендә үткәрелгән күргәҙмәләрҙе биҙәй. Йәш ҡыҙҙарға тәғәйенләнгән таҡыяларҙы ул заманса итеп эшләгән. Йөн ептән бәйләгән дә, ҡайһыһын сәйлән менән, ҡайһыһын сигеп биҙәгән, тәңкәләр ҙә ҡулланған.\nБаймаҡ районы Ярат ауылынан Хәҙисә Мырҙаҡаева ла таҡыяны заманса башҡарған. Ҡыҙыл туҡыманан тегеп, төрлө төҫтәге сәйләндәр менән нағышлаған. Ошо уҡ стилдә эшләнгән иҙеү менән ул айырыуса килешә. Хәҙисә инәй аш-һыу оҫтаһы ла, ҡойған ҡағы, ҡайнатҡан ҡорото, бешкән майы, талҡаны, ҡыҙыл эремсеге ауыҙҙа иреп тора. Үҙенсәлекле ҡоролма – ылашы менән сит өлкәләрҙә ойошторолған күргәҙмәләрҙә лә ул халҡыбыҙҙың ғөрөф-ғәҙәтен күрһәтә. Ауыл китапханаһы янында эшләгән «Оҫта ҡулдар» түңәрәге ағзаһы ла ул. Бында хаҡлы ялдағы ханымдар аҙнаға бер тапҡыр йыйылышып ҡул эштәре менән булыша, төрлө йырҙар, таҡмаҡтар өйрәнә. «Етегән» тип исемләнгән фольклор төркөмө иһә сығышы менән төрлө сараларҙы биҙәй.


Аҡса тарат та, белем йый - GTRK.TV — Новости Уфы и РБ\nАҡса тарат та, белем йый\nӨфөлә йәшәгән йәш ғаиләнең беренсе сентябрь – белем көнөнә әҙерләнеүе мәктәп директоры менән ғауғанан башланып китте. Эш дәфтәрҙәре өсөн ғаиләнең аҡса бирә алмауы сәбәпле, директор уларға икенсе мәктәпкә кңсеңен һораған. Мәктәптәрҙә китап, дәфтәр өсөн ата-әсә аҡса бирергә тейешме? Төрлө предметтарҙан бирелгән эш дәфтәрҙәре өсөн Евгения Киваеваның улы быйыл уҡыуға бармауы ихтимал. Мәктәп директоры ата-әсәгә был дәфтәрҙәрҙе үҙ аҡсаларына һатып алырға ҡуша. Әммә ханым аҡса юҡлығын белдергәс, мәктәп директоры икенсе уҡыу йортона китеүен һорай. Ҡатын был һөйләшеүҙе диктофонға яҙҙыртҡан. Мәктәп директорының был һорауҙы хәл итеү урынына, еңел яуап ҡайтарыуы Евгенияны аптырашта ҡалдыра. Эш дәфтәрҙәре төп уҡыу программаһына инмәй. Өҫтәүенә, уларҙың хаҡы 700 һумдан башлана. Уҡыу барышында һәр бер предметтан ике эш дәфтәре талап ителә. Мәсьәләне асыҡлар һәм үҙ балаһының хоҡуғын яҡлау өсөн йәш әсә прокуратураға һәм мәғариф министрлығына ғариза яҙа. Ата-әсәләр был эш дәфтәрҙәрҙәрен, ысынлап та, үҙҙәре һатып алырға тейешме? Һатып алыу мөмкинселеге булмаған осраҡта нимә эшләргә? Ошо һорауҙарға яуап табыу өсөн, беҙ мәктәп директорына юлландыҡ. Мәктәп директоры һүҙҙәре буйынса эш дәфтәрҙәрен һатып алмаған осраҡта, уҡыусы ябай дәфтәрҙә лә шөғөлләнә ала. Әммә өйгә күнегеүҙәр тик эш дәфтәрҙәрендә бирелә. Закон буйынса мәктәп ата-әсәнән китап, дәфтәр өсөн аҡса алырға тейеш түгел. Евгения Киваева былтыр эш дәфтәрҙәре өсөн генә ете меңдән ашыу аҡса түләгән. Китап-дәфтәрҙәрҙән тыш, уны мәктәп директорының был мәсьәләне хәл итмәүе борсой. Башҡа уҡыусыларҙың ата-әсәләре был проблеманы күреп тә, һорауҙы күтәрмәгәс, Евгения Киваеваға бер үҙенә көрәшергә тура килә. Балаһы тырышып уҡыһа ла, мәктәп хеҙмәткәрҙәре уҡыусының алған билдәһен төшөрөүенән һәм кәмһетеүҙән ҡурҡа. Шулай ҙа ул балаһын икенсе мәктәпкә күсерергә риза түгел.


«Киске Өфө» гәзитенең сайты - ЭЙӘРЛЕ АТ БЕҘ МЕНГӘНДӘР... - 2020 - Мәҡәләләр\nБелеүегеҙсә, быйылғы Салауат Юлаев премияһына кандидаттар исемлегендә Сибай дәүләт концерт-театр берекмәһе лә бар. Берекмә был юғары премияға Бөйөк Еңеүҙең 75 йыллығына һәм әле яңыраҡ ҡына Рәсәй геройы исеменә лайыҡ булған халҡыбыҙҙың ҡаһарман улы - легендар 112-се Башҡорт атлылары кавалерияһы дивизияһы генералы Миңлеғәли Шайморатовтың яҡты рухына бағышланған "Эйәрле ат беҙ менгәндәр..." театрлаштырылған концерт программаһы өсөн тәҡдим ителде. Программаны әҙерләүселәрҙең дә исемдәре барыбыҙға ла таныш: Фәнил Әсәҙуллин (балетмейстер-ҡуйыусы), Минзилә Ҡотошова (режиссер-ҡуйыусы), Рәмил Туйсин (композитор), Миләүшә Ҡаһарманова (сценарий авторы).\nРәсәй геройы исеме бирелгәнгә тиклем үк күптәр Миңлеғәли Шайморатовты халыҡ батыры итеп ҡабул итә, таный башлағайны. Бының сәбәптәре ябай, әммә төпкәрәк төшөп, халҡыбыҙҙың тәрбиә нигеҙҙәренә таянып фекер йөрөтһәк, ни өсөн шулай килеп сыҡҡанын аңлатырға була. Башҡорт халҡы элек-электән балаларын, ул-ҡыҙҙарын, ейән-ейәнсәрҙәрен батырҙар өлгөһөнә таянып: "Батыр бул!", "Ҡыйыу һәм ғәҙел бул!" тип үҫтергән һәм үҫтерә. Халыҡ ижадында ҙур урын алып торған батырҙар тураһында әкиәттәрҙе, риүәйәт-эпостарҙы ғына иҫегеҙгә төшөрөгөҙ. Әгәр ҙә беҙ телебеҙҙе, илебеҙҙе юғалтмаҫҡа, халыҡ булараҡ үҙебеҙҙе һаҡлап ҡалырға теләһәк, тәү сиратта, күңелебеҙҙәге иң нескә, әммә иң көслө рух тойғоһон быуаттар дауамында ниндәй булған, шул дәүмәлдә тоторға тейешбеҙҙер. Ә ундай тойғоно нығытыр өсөн, тәү сиратта, үҙебеҙҙә батырлыҡты тәрбиәләргә кәрәктер. Бының өсөн бөгөнгө яҙыусылар, режиссерҙар, композиторҙар, балетмейстерҙар изгелек һәм ғәҙеллек хаҡына ҡылынған батырлыҡтар тураһында күберәк ижад итергә, "Халҡым!" тип, "Илем!" тип ғәзиз баштарын һалған ысын батырҙарыбыҙҙың һәр береһенең тормошон ентекле өйрәнергә, улар тураһындағы әҫәрҙәрҙе театр, кино сәнғәте аша тулыһынса яҡтыртып, халыҡҡа еткерергә бурыслы. Тап әҙәбиәт һәм сәнғәт аша батырҙарыбыҙҙың йәшәү рәүеше, көслө характер һыҙаттары, әйткән һүҙе юғалмаҫҡа, ә, киреһенсә, фәстереүҙәрһеҙ тулыраҡ һәм асығыраҡ күрһәтелеп барырға тейештер.\nСибай концерт-театр берекмәһе ҡуйған "Эйәрле ат беҙ менгәндәр" тамашаһы ябай тамаша түгел. Унда үрҙә әйтеп үтелгән бурыстар, маҡсаттар тулыһынса үтәлә. Был тамашала үҙенең батыр улы Миңлеғәли Шайморатов һәм уның кавалерияһының аҫыл егеттәрен тәрбиәләй алған ябай, әммә көслө рухлы халыҡтың йыр-бейеү, ым-ишара аша эскерһеҙ мөнәсәбәттәрҙә ҡоролған ҡәҙимге тормошо сағыла. Бында һәр кемдең өлкәнде өлкән тип, кесене кесе тип таныу, бер-берең менән еңелсә шаяртҡанда ла ихтирам һәм иғтибар тойғоһон юғалтмау, береңә ҡайғы килгәндә, икенсең иңен ҡуйыу, бар хәлеңсә терәк булыу кеүек изге ҡанундар өҫтөнлөк ала. Яҡшы хәбәргә, изге сәләмгә өмөт иткән күршеңдең ошо теләген әҙгә генә булһа ла оҙайтыу маҡсатында алдашыу ҙа, һуңынан, аяныслы дөрөҫлөк фаш ителгәс, кисерелере, ғәфү ителере лә көн кеүек асыҡ...\nМиңлеғәли Шайморатов - киң даирәле, ипле, итәғәтле холоҡло шәхес. Уның һалдаттарын ғына түгел, тотош халыҡты әйҙәй алырлыҡ, юл башлап үҙ артынан алып китә алырлыҡ, барыһын да бер тулҡынға көйләй алырлыҡ айырым рухи көскә эйә булыуы ла тамашала асыҡ күренә... Бының өсөн генерал әллә ниндәй тылсым көстәренә мөрәжәғәт итмәй, ә бары тик быуаттар дауамында быуындан-быуынға тапшырыла килгән ата-бабалар аҡылына, аңына таяна.\nҮтә лә таныш, үтә лә яҡын ҡараш, ым-ишара, хәрәкәттәргә нигеҙләнгән тамашаны ҡарап ултырған һәр тамашасы бер аҙ ваҡыттан һуң үҙе лә һиҙмәҫтән, йырҙың һүҙҙәрен белмәһә лә, артистарға ҡушылып йырлап, хатта бейеп ултырғанын аңлайҙыр. Ни өсөн шулай килеп сыға? Был театрҙың айырым сихри көсөмө? Бәлки, киреһенсә, театр сәнғәте аша үҙебеҙгә генә хас айырым көстө, рухи көстө, тойомлап алыуыбыҙҙыр, йөрәктәребеҙҙең шул көс тулҡынына эләгеп, шул тулҡында тибә башлауылыр? Дөрөҫөрәге, был ошо тамашаны ижад иткән ижади коллективтың һәм уның директоры Айбулат Миңлеғәли улы Ҡотошовтың юғары профессиональ кимәле.\nӘйтергә кәрәк, Сибай концерт-театр берекмәһе ҡуйған һәр тамашала тамашасы яҡынса ошондайыраҡ тойғоно кисереү бәхетен татый. Урал аръяғы райондарында берҙән-бер тип иҫәпләнгән ошо филармония коллективы тарафынан ҡуйылған "Уйнаһын ғына ҡурайым, тынмаһын гармун моңо", "Халҡыбыҙҙы данлар илем бар", "Атлы халыҡ - затлы халыҡ", "Йәшәү һуты биргән ер генәм" һ.б. кеүек программаларының барыһы ла иҫ китмәле әҙәрҙәр һәм маҡтауға, ә "Эйәрле ат беҙ менгәндәр..." тамашаһы, һис шикһеҙ, Салауат Юлаев исемендәге юғары дәүләт премияһына лайыҡ.\nРФ һәм БР Яҙыусылар союзы ағзаһы.\nЯҙылған: 17.09.20 | Ҡаралған: 321


Ишембайҙа яңы эшләй башлаған такси хеҙмәте водителенең машинаһын яндырып китәләр\nЗыян күреүсе Роберт Саҙрисламов билдәләүенсә, быға тиклем уға эшеңдән баш тарт тип, смс-янауҙар ебәрелгән була. Конкуренциямы, әллә билдәле такси хеҙмәте селтәренең пиар-аҙымымы?!\nТөнгө сәғәт бер тирәһе. Ишембайҙа билдәһеҙ өс ир парковкалағы машиналар эргәһендә урала. Күп тә үтмәй, шартлау.\nРоберт Саҙрисламов былтыр ғына кредитҡа һатып алған тимер атын юғалта. Автомобиленең күҙ асып йомған арала көл-күмергә әйләнеүенән ир һаман шаңҡыу хәлендә. Ир - төп зыян күреүсе. Тап уның машинаһына бензин ҡойоп, ут төртөп китәләр. Үҙе билдәләүенсә, ике аҙна элек кенә тыуған ҡалаһында таксист булараҡ эш башлауы уңыгһыҙ тамамлана.\nРоберт Саҙрисламов, зыян күреүсе: «Автомобилемдең тыш яғын билдәле такси хеҙмәтенең рекламаһы менән биҙәгәйнем, ул ҡала өсөн яңылыҡ ине. Клиенттарға ла беҙҙең менән йөрөү арзаныраҡҡа төшә башланы. Шунан китте янауҙар - тимер атыңды яндыра алабыҙ, ҡурҡмайһыңмы тип тә яҙҙылар. Һөҙөмтә ҡыуанырлыҡ түгел».\nРоберт Саҙрисламовтың ата-әсәһе лә улдары өсөн борсола. Такси хеҙмәтендә эшләй башлағас, был машина - күп балалы ғаиләнең берҙән-бер килем сығанағына әйләнә. Ирҙең бәлиғ булмаған ике ҡыҙы һәм улы бар. Ә янған автомобиль өсөн тағы ла ике йыл дауамында ай һайын 14 мең түләргә кәрәк. Тимер аттың Каско страховкаһының ваҡыты иһә сентябрҙә үк сыҡҡан.\nӘ бына урындағы ҡайһы бер таксистар икенсе ҡарашта. Йәнәһе лә урында конкуренция юҡ кимәлдә. Яңы такси хеҙмәте иһә Ишембайға ошондай пиар-аҙым менән килепинә. Матбуғат сараларында ғауға ҡуптарып.\nОсраҡ буйынса әлегә полиция хеҙмәткәрҙәре тикшереү алып бара. Кемделер ғәйепләргә иртәрәк.\nМашинаға ут төртөүселәрҙе асыҡлауҙа хатта шаһиттар ҙа кәрәкмәй. Космонавтар урамында урынлашҡан йорттарҙың һәр ҡайһыһында видеокүҙәтеү камералары урынлаштырылған. Был материалдарға нигеҙләнеп, зыян килтереүселәрҙең эҙенә төшөргә мөмкин.\nБәлә төнөндә Роберт Саҙрисламовтың машинаһы янында торған Нива һәм Рено логан автомобилдәренә лә ут тоҡана. Һуңғыһының хужаһы Альберт Нәсибуллин тимер атын ремонтлауға йөҙ мең һум аҡса кәрәк ти. Ир бынан ары машиналарын тик гаражда ҡалдырырға йыйына.\nӘ бына Роберт саҙрисламов машинаһыҙ ҡалһа л, эшен ташларға уйламай. Шул уҡ такси хеҙмәтендә автомобилде ҡуртымға алып, килем алырға ниәтләй. Балаларын ашатырға, кейендерергә лә бит аҡса кәрәк.


Хеҙмәт алдынғыларына дәүләт наградалары тапшырылды - GTRK.TV — Новости Уфы и РБ\n10 октября 2018 — 16:39 ГТРК «Башкортостан»\nРеспублика көнө алдынан традиция буйынса бер төркөм хеҙмәт алдынғыларына дәүләт наградаларын тапшырыу тантанаһы үтте. Рөстәм Хәмитов бүләкләнеүселәрҙе тәбрикләп “Рәсәйҙә уңышлы субьекттар исемлегендә алдынғы урында килгән Башҡортостан артабан да йылдам үҫешер”, тигән ышаныс белдерҙе.Башҡортостан мәнфәғәтенә фиҙаҡәр хеҙмәте өсөн Ордены менән билдәле спортсы, Рәсәй йыйылма командаһы ағзаһы Семен Елистратов, “Авангард” предприятиеһы етәксеһе Әсғәт Ибраһимов һәм Рәсәй мосолмандарының Үҙәк диниә назараты рәйесе мөфтөй шәйхүлислам Тәлғәт Тажетдин бүлкләнде. Рәсәй һәм Башҡортостандың юғары дәүләт наградаларына 58 яҡташтарыбыҙ лайыҡ булды. Улар сәнәғәт, ауыл хужалығы, фән, сәнғәт, мәҙәниәт, мәғариф, һаулыҡ һаҡлау кеүек мөһим өлкәләрҙә халыҡ һәм республика именлеге өсөн тырыш хеҙмәт итә. Бүләкләнеүселәр араһында табиб, 40 йылдан ашыу Өфө күҙ ауырыуҙары ғилми-тикшеренеү институты поликлиникаһында эшләгән Фәниә Нәфиҡова ла бар.\nРеспублканың 20 төбәгендә йәшәгән һәм биш йә унан да күберәк бала тәрбиәләгән ханымдар “Әсәлек даны” миҙалына лайыҡтар исемлеген киңәйтте. Күп балалыҡтың ыңғай яҡтарын тик улар ғына белә. Улар гел йәш, күптәре ғаилә менән хеҙмәтте аралаштыра, эш менән уҡыуҙы берләштерә. Тап улар ғаиләлә туған-...\nДәүләт Йыйылышы – Ҡоролтай президиумы ултырышында депутаттар парламенттың киләһе ултырышына сығарыласаҡ закон проекттарын ҡараны. Ағас бүлеүҙе көйләгән законға үҙгәрештәр индерелеүе көтөлә. Нормативтар буйынса йорт төҙөү өсөн 25 йылға бер тапҡыр 110 кубометр, төҙөкләндереү өсөн...


Республика синоптиктары буран, ҡар һырынтылары һәм боҙлауыҡ тураһында иҫкәртә // Йәмғиәт | новости башинформ.рф\n8:55, 21 января 2020 Йәмғиәт\nРеспублика синоптиктары буран, ҡар һырынтылары һәм боҙлауыҡ тураһында иҫкәртә Фото: Станислав Шахов\nАлдағы өс көндә Башҡортостанда һауа торошо әллә ни үҙгәрмәй.\nБашгидромет мәғлүмәттәре буйынса, 21 ғинуарҙа республикала аяҙлы-болотло була, бер аҙ епшек ҡар яуа. Айырым райондарҙа боҙлауыҡ, юлдар тайғаҡ. Ел көнбайыштан, көньяҡ-көнбайыштан, тиҙлеге секундына 5-10 метр.\nҺауа температураһы көндөҙ — 0-дән 5 градусҡаса һалҡын.\n22 ғинуарҙа төндә бер аҙ епшек ҡар, көндөҙ ҡар ҡатыш ямғыр яуыуы фаразлана. Урыны менән буран, боҙлауыҡ, тимер сымдарға һәм ағастарға епшек ҡар һырыуы мөмкин. Юлдар тайғаҡ, көртлө. Ел көнбайыштан талғын, урыны менән көсәйеүсән.\nҺауа температураһы төндә — 1-6 градус һалҡын, көндөҙ — минус 4-тән плюс 1-гә тиклем.\n23 ғинуарҙа йәнә епшек ҡар яуыуы көтөлә, көндөҙ аҙ ғына, урыны менән буран, боҙлауыҡ, юлдар тайғаҡ, көртлө. Ел көнбайыштан, төньяҡ-көнбайыштан талғын, төндә урыны менән көсәйеүсән.\nҺауа температураһы төндә һәм көндөҙ — 1-6 градус һалҡын.


19 Октябрь 2021, 15:38\nНамаҙ – Раббы менән һөйләшеү, серләшеү. Исламдың биш шартының беренсеһе Кәлимәи Шәһәҙәт әйтеү булһа, икенсеһе – намаҙ ҡылыу. Имандан һуң булған фарыздарҙың иң әһәмиәтлеһе – намаҙ.\nНамаҙ уҡыу өсөн кешегә бөтә күңеле менән Аллаһы Тәғәләгә, Уның пәйғәмбәренә ышаныу фарыз. Әгәр ышанмай икән, намаҙ уҡырға тейеш түгел, сөнки ул мосолман иҫәпләнмәй, ә намаҙҙы мосолман ғына уҡый ала. Намаҙ уҡыуҙан һис кем бушатылмай, ауырыуҙар ятҡан йәки ултырған килеш, мосафирҙар юлда ла ишарат менән булһа ла уҡырға тейеш. Хатта һуғыш яланында ла намаҙҙы ҡалдырырға ярамай. Намаҙ – рухты яҡшырта, йөрәкте яҡтырта, кешене Аллаһы Тәғәлә хозурына күтәрә торған ғибәҙәт. Намаҙ – тән һәм рух таҙалығына өлгәштереүсе бер нурҙыр. Уның ярҙамы менән мосолман гонаһ бысрағынан арыныр һәм йәннәткә инергә лайыҡлы ҡол булып етешер.\nНамаҙ Аллаһы Тәғәләне яратырға өйрәтеп, гонаһ эшләүҙән һаҡлай. Намаҙын дөрөҫ ҡылған әҙәмдең иманы арта, Аллаһтың ризалығын ҡаҙана. Уға йәннәттең яҡты юлы асылыр. Мосолман үҙе намаҙ ҡылырға һәм быны балаларына ла өйрәтергә бурыслы. Пәйғәмбәр хәҙрәттәребеҙ түбәндәгесә бойорған: «Балаларыбыҙға ете йәш тулыуға намаҙ ҡылырға ҡушығыҙ». Әсәһе һәм атаһы ете йәшлек балаһына намаҙ ҡылырға өйрәтһә, балалар бәлиғ осорона еткәндә намаҙ ҡылырға күнегә.\nНамаҙ кемдәргә фарыз:\nКешегә намаҙҙың фарыз булыуы өсөн өс шарт үтәлеүе мөһим:\n1) мосолман булыу;\n2) бәлиғ йәшенә инеү;\n3) аҡылы камил булыу.\nБер көндә биш намаҙ уҡыла: Сабах (иртәнге), Өйлә, Икенде, Аҡшам һәм Йәстү намаҙҙары. Был намаҙҙарҙың һәр береһенең билдәле ваҡыты бар. Һәр намаҙҙы үҙ ваҡытында уҡыу шарт. Ваҡытынан алда ярамай, ә ваҡытынан һуң ҡалдырыу ҙур гонаһ булып һанала.\nНамаҙ ҡылырға рөхсәт ителмәгән ваҡыттар:\nКөндөң ҡайһы бер сәғәттәрендә, фарыз йәки нәфел булһын, һис бер намаҙ ҡылынмай. Былар «мәкруһ ваҡыттар». Улар өсәү:\n1) ҡояш сыҡҡанда;\n2) ҡояш нәҡ баш осонда булып, көнбайыш тарафына күскәнсе;\n3) ҡояш батҡанда.\nБары тик ул көндөң Икенде намаҙының фарызы ҡылынмаған булһа, ҡояш батҡанда ла мөмкин.\nНамаҙҙың, нигеҙҙә, өс төрө бар: 1) Фарыз (мотлаҡ) намаҙҙар; 2) Үәжиб намаҙҙар; 3) Нәфел намаҙҙар (өҫтәлмә уҡыла торған намаҙҙар).\nБиш ваҡыт намаҙ:\n1) Сабах (иртәнге) намаҙы:\n2 рәҡәғәт сөннәт,\n2 рәҡәғәт фарыз.\n2) Өйлә намаҙы: 10 рәҡәғәт.\n4 рәҡәғәт элекке сөннәт,\n4 рәҡәғәт фарыз,\n2 рәҡәғәт һуң сөннәт.\n3) Икенде намаҙы: 8 рәҡәғәт.\n4 рәҡәғәт сөннәт,\n4 рәҡәғәт фарыз.\n4) Аҡшам намаҙы: 5 рәҡәғәт.\n3 рәҡәғәт фарыз,\n2 рәҡәғәт сөннәт.\n5) Йәстү намаҙы: 10 рәҡәғәт.\nНамаҙ шарттарын иҫегеҙгә төшөрәбеҙ: 1) Тәһәрәт – таҙарыныу, кәрәк булһа, ғөсөл ҡойоноу. 2) Нәжестән Тәһәрәт, намаҙ ҡыласаҡ кешенең тәнендә, кейемендә бысраҡ булһа, уларҙы таҙартыу. 3) Ғәүрәт – намаҙ ҡыласаҡ кешенең тәнендәге асыҡ урындарҙы ҡаплау. Малайҙарҙа: кендек менән тубыҡ араһы (тубыҡ ҡапҡасы). Ҡыҙҙарҙа: йөҙ, ҡул-аяҡтан башҡа тәндең бар тарафы ла ҡаплана. Буй-һын беленмәһен өсөн оҙон, киң күлдәк кейеп, сәсте яулыҡ менән ҡаплайҙар. 4) Ҡибла – намаҙ ҡиблаға ҡарап ҡылына. Ҡибла – Мәккә ҡалаһында ер йөҙөндә Аллаһҡа ғибәҙәт ҡылыу маҡсатында ҡоролған иң беренсе йорт – Ҡәғбәлер. Ҡәғбә Хәҙрәти Ибраһим һәм Хәҙрәти Исмәғил тарафынан төҙөлгән. 5) Ваҡыт – һәр намаҙ үҙ ваҡытында ҡылынырға тейеш. 6) Ниәт – һәр намаҙҙы белеп ҡылыу һәм уға күңелдән әҙерләнеү. Ниәтте тел менән әйтеү сөннәт һанала.\n1) Тәҡбир: намаҙҙы тәҡбир – «Аллаһу әкбәр» менән башлау;\n2) Ҡыям: намаҙҙа аяҡ өҫтө тороу;\n3) Ҡыраат: намаҙҙа аяҡ өҫтө торған ваҡытта бер ни ҡәҙәр Ҡөрьән уҡыу;\n4) Рөҡуғ: ҡулдарҙы тубыҡтар өҫтөнә ҡуйып, эйелеп тороу;\n5) Сәждә: рөҡуғтан һуң аяҡтарҙы, тубыҡтарҙы, ҡулдарҙы һәм маңлайҙы, танауҙы ергә ҡуйыу;\n6) Ҡәғдә: намаҙҙан һуң «Әттәхиәт» уҡыласаҡ ваҡыт ҡәҙәр ултырыу.


Күренекле аҡыл эйәһе Ризаитдин Фәхретдинов та тәрбиә мәсьәләһендәге хеҙмәттәрендә “Милләт әсәһе” тигән төшөнсә индерә һәм халыҡтың киләсәк яҙмышын билдәләүсе төп факторҙарҙың береһе итеп күрһәтә. Тап ошондай үҙенсәлектәргә эйә булыусы, ысын мәғәнәһендә милләт әсәһе исемен йөрөтөүсе шәхестәребеҙҙең береһе — Мәрйәм апай Бураҡаева менән замандаш, фекерҙәш булып, бер маҡсатта һәм бер йүнәлештә хеҙмәт итеүем менән сикһеҙ ғорурланам.\nБашҡорт халҡында борон-борондан ҡатын-ҡыҙға ҡарата иғтибарлы һәм ихтирамлы мөнәсәбәт булған: ил инәләренең һүҙен тотҡандар, ҡыҙҙарҙың ҡыйыулығын хуплағандар, ир-ат яуҙа саҡта йорт именлеген һаҡлаған, батыр улдар тәрбиәләгән ҡатындарҙың фиҙакәрлеген данлағандар. Бәндәбикәнән кәңәш алырға, күңел дауаларға Урта Азияның ҡылғанлы далаларынан уҡ килеп еткәндәр, Йәнтүрә батырҙың ҡатыны Ватан һуғышында Парижға тиклем барып, миҙал алып ҡайтҡан, мосолман ҡатын-ҡыҙҙарының хоҡуғы хаҡына ун алты йәшлек Рәбиға Ҡушаева оло ҡорҙа майҙан тотҡан, Зәйнәб Биишева төрки донъяһында беренселәрҙән булып трилогия ижад иткән. Ҡатын-ҡыҙ исемдәре менән аталған эпос, легенда, йыр-бейеүҙәребеҙ бихисап. Был образдарҙа башҡорт менталитетына хас үҙенсәлектәр ярылып ята: героик рухлы, аҡыллы, сабыр, ҡунаҡсыл, ихлас, ябай, йыр-моңға һәләтле, төҫ- ҡиәфәттәре менән дә, рухи йәһәттән дә матур, һөйкөмлө ысын милли характерҙар. Урал батырҙың изге теләк-ынтылыштарын тормошҡа ашырырға ярҙам иткән Һомай инәбеҙҙән киләлер был сифаттар. Тарихҡа күҙ һалаһың да, бөгөнгөгә лә ҡараш ташлап, тап ошондай ҡатын-ҡыҙҙар халҡыбыҙҙың арҡа һөйәген, еңелмәҫ һәм буйһонмаҫ рух ҡеүәтен тотоп торалыр, тигән уйға киләһең. Күренекле аҡыл эйәһе Ризаитдин Фәхретдинов та тәрбиә мәсьәләһендәге хеҙмәттәрендә “Милләт әсәһе” тигән төшөнсә индерә һәм халыҡтың киләсәк яҙмышын билдәләүсе төп факторҙарҙың береһе итеп күрһәтә. Тап ошондай үҙенсәлектәргә эйә булыусы, ысын мәғәнәһендә милләт әсәһе исемен йөрөтөүсе шәхестәребеҙҙең береһе — Мәрйәм апай Бураҡаева менән замандаш, фекерҙәш булып, бер маҡсатта һәм бер йүнәлештә хеҙмәт итеүем менән сикһеҙ ғорурланам.\nЖурналист, яҙыусы, уҡытыусы, педагог, күренекле йәмәғәт эшмәкәре Мәрйәм Сабирйән ҡыҙы Бураҡаева 1943 йылдың 27 мартында Ейәнсура районы Иҫәнғол ауылында күп балалы, эшһөйәр ғаиләлә донъяға килгән. Заманында үҙҙәренә белем алыу бәхете теймәгәс, ата менән әсә бар көстәрен балаларына тейешле аң-ғилем биреүгә һала, юғары уҡыу йортон тамамлап, ил, халыҡ өсөн файҙалы кеше булырлыҡ маҡсат ҡуйып йәшәргә өйрәтәләр. Мәрйәм Сабирйән ҡыҙы Башҡорт дәүләт университетын тамамлағандан һуң хеҙмәт юлын уҡытыусы булып башлай. Уның иҫтәлектәренә күҙ һалһаң, йәш кенә егет һәм ҡыҙҙарҙың алдарына оло мәсьәләләр ҡуя белеүенә хайран ҡалаһың: “Университетты тамамлау тураһында диплом алғас, ҙур һөйләшеү өсөн бергә йыйылып, ошондай бурыстар билдәләгәйнек: хеҙмәт урындарыбыҙҙа башҡорт мәктәптәре астырыу буйынса эшләү, башҡорт телендә баҫылған матбуғатҡа мотлаҡ яҙылыу һәм башҡаларҙы яҙҙырыу, үҙ балаларыңды башҡортса һөйләштерерлек ғаилә ҡороу, Өфөлә ҡалыу һәм артабан үҫеү өсөн тырышыу, биш йыл һайын осрашып, башҡарылған эштәр тураһында һөйләшеп тороу, эшләгән урында башҡаларға өлгө булыу”. Был яуаплылыҡҡа Мәрйәм Сабирйән ҡыҙы бик етди ҡарай. Хәҙерге көн юғарылығынан баҡһаң, билдәләнгән бейеклектәр яуланған, план хатта арттырып үтәлгән, тип ышаныслы әйтергә мөмкин. Ғүмер юлында ул үҙен оҫта һәм үткер ҡәләмле журналист, ғәжәйеп бай, һутлы телле яҙыусы, алдынғы ҡарашлы педагог, уҡытыусыларҙың методик оҫталығын камиллаштырыусы остаз, заман менән бергә атлаған, улай ғына ла түгел, күпкә алдараҡ барған йәмәғәт эшмәкәре итеп таныта. “Арғымаҡ” китабын уҡығандар Мәрйәм апайҙы публицист, философ, сәйәсмән, хәҙерге заманда бик популяр булған коуч-тренер булараҡ та күреүҙәре мөмкин. Халҡыбыҙҙың боронғо кәсептәрен, аш-һыуын тергеҙеү менән шөғөлләнгәндә уның эшҡыуарлыҡ һәләттәре лә асыла, бер аҙҙан уның бизнес-идеялары бөтә республика буйлап тарала.\nМәрйәм Сабирйән ҡыҙының ғүмер йылъяҙмаһындағы иң мөһим эштәрҙең береһе — мәктәп программаһына “Тормош һабаҡтары” предметының индерелеүелер, моғайын. Уҡытыу-тәрбиә биреү системаһындағы тәжрибәһе, журналист булып эшләгәндә ил-йорттағы хәл-әхүәлде күреп-белеп йөрөүе ошо етди хеҙмәткә тотонорға этәргес булғандыр. Автор үҙе лә: “Заман талабынан, халҡыбыҙҙың киләсәге ихтыяжынан килеп сыҡҡан уҡыу предметы ул “Тормош һабаҡтары”, — тип аңлатма бирә. Бөгөн Рәсәй белем биреү системаһына тап ошондай уҡыу предметы кәрәк булыуын таныуҙары, бөтә ил буйынса “Рәсәй халыҡтары мәҙәниәтенең рухи-әхлаҡи нигеҙҙәре” тигән дәрестең индерелеүе Мәрйәм апайҙың мәсьәләнең етдилеген егерме йыл алдан уҡ күрә белеүенә ишара. Әлбиттә, совет идеологияһы ҡыйралып, быға тиклем йәшәп килгән рухи ҡиммәттәрҙең юғалыуы үҙен һиҙҙерҙе, йәш быуындың әхлаҡи ҡибла эҙләү ихтыяжын юғары кимәлдә хәл итеү зарур ине. Ҡыҙғанысҡа ҡаршы, был эш Рәсәй кимәлендә әле лә төп проблемаларҙың береһе булып тора.\nБына инде егерме йылға яҡын, башҡорт теле һәм әҙәбиәте дәрестәре уҡытыу менән бергә, милли мәктәптәрҙә “Башҡорт мәҙәниәте” исеме аҫтында алып барылған тормош һәм халыҡ һабаҡтарын балаларға еткерергә тырышам. Ошондай уҡ хеҙмәт юлын үткән коллегаларым байтаҡ. Беҙгә Мәрйәм Сабирйән ҡыҙы менән йыш аралашырға, төрлө конкурс-олимпиадаларҙа осрашырға тура килә. “Башҡорт мәҙәниәте” предметы буйынса республика кимәлендә олимпиада үткәреү ҙә традицияға әүерелде. Федераль белем биреү стандарт тарына ярашлы, “Рәсәй халыҡтары мәҙәниәтенең рухи-әхлаҡи нигеҙҙәре” предметы уҡытылып килә, уны ниндәйҙер кимәлдә шул уҡ “Башҡортостан мәҙәниәте” дәрестәренең хәҙерге шарттарға яраҡлаштырылған варианты тип ҡарарға мөмкин. Төйәгебеҙҙең мәҙәниәтен һәм тарихын өйрәнгән отҡорҙар бәйгеһе артабан да үткәрелһен, үҙ эшенең оҫталары булған уҡытыусылар йәш быуынға рухи тәрбиә биреү эшен дауам итһен ине, тигән теләктәбеҙ. Юғиһә ҡайһы бер мәктәптәрҙә бер сиктән икенсе ситкә ташланыу осраҡтары ла күренә. Үрҙә телгә алынған дәресте дин тәғлимәтен өйрәтеүгә генә ҡалдырырға тырышалар. Үткән йыл БР мәғариф министрлығында ошо предмет буйынса яҡынса уҡыу программаһы раҫланды. Уны тикшереүҙә ҡатнашҡан комиссия ағзаһы булараҡ, өр-яңы программаның беҙҙә күптән уҡытылған, инде традицион булған уҡыу предметының яңыса яңғырашы икәнлеген күрергә тура килде. Был иһә Мәрйәм Сабирйән ҡыҙының ҡараштары хаҡлы булыуына тағы бер дәлил ине. Милли мәктәптәр өсөн тәғәйенләнгән, педагогия фәндәре кандидаты М.Б.Юлмөхәмәтов һәм И.Д.Бураҡаев менән берлектә төҙөлгән программа шул тиклем камил һәм дөрөҫ ҡоролған. Баланы тыуған мәленән оҙатып килгән халыҡ йолалары, байрамдары, ғөрөф-ғәҙәттәре менән таныштырыу, башланғыс кластарҙан уҡ экологик тәрбиә биреү, шәжәрә, ырыу тарихтарын өйрәтеү, халҡыбыҙҙың күренекле шәхестәре өлгөһөндә тәрбиәләү, мәҙәниәт һәм сәнғәт әһелдәрен күрһәтеү, үҙтәрбиә өҫтөндә эшләү, маҡсат, ынтылыш ҡуйыу кеүек сифаттарға әһәмиәт бирелде. Донъялағы төп дини конфессияларҙың барлыҡҡа килеү тарихы, илдәге болғаныш заманында тамыр йәйгән секталар эшмәкәрлеге, уларҙан һаҡланыу саралары тураһында ла кәрәкле мәғлүмәттәр бар. Балалар психологияһын яҡшы белгән Мәрйәм апай менән осрашыуҙар үткәреү — үҙе бер байрам.\nМәрйәм Бураҡаева тураһында мәҡәләнең дауамын "Ватандаш" журналының 3-сө (2018) һанында уҡығыҙ.


“Спорт – көс һәм дәрт сығанағы” » Башҡортостан гәзите\n"Башҡортостан гәзите" » Спорт һәм туризм » “Спорт – көс һәм дәрт сығанағы”\n“Спорт – көс һәм дәрт сығанағы” 13.02.2018 // Спорт һәм туризм\nЙөҙөнән сәм һәм дәрт урғылып торған Роберт Ишмырҙинды күреү менән уның сәләмәт йәшәү рәүеше алып барыуын шунда уҡ тойорға мөмкин. Һикһәнде тураҡлауына ҡарамаҫтан, кәүҙәһен егеттәрсә тотоуы, әле булһа ҡышын саңғыла йөрөүе, йыл буйы һыуыҡ һыу менән ҡойоноуы, ысынлап та, геройымдың сәләмәтлегенә һәм йәшәү рәүешенә булышлыҡ итмәй ҡалмаған.\n— Утыҙ йылдан ашыу Порфирий Иванов методы буйынса һалҡын һыу менән ҡойонам. Организм сынығып бөттө, — тип йылмая Роберт Рәүеф улы. — Ҡыш ҡар менән тәнемде ышҡыйым. Һыу сәләмәтләндереп кенә ҡалмай, кәйефте күтәрә. Ивановтың сәләмәтләндереү системаһы ҡан йөрөшөн тиҙәйтә, иммунитетты күтәрә. Күптәр “беҙ ҙә һалҡын һыу менән ҡойонабыҙ” тип һыуыҡ һыуҙы баштан-аяҡ ҡойоуҙы иҫәпләй. Ул дөрөҫ түгел. Тәүҙә организмыңды өйрәтергә кәрәк, төрлө гимнастикалар яһау, иҙәндә ялан аяҡ йөрөү, аяғыңды һыуыҡ һыуға тығып ултырыу зарур. Организм өйрәнмәйенсә Иванов методын файҙаланыу, киреһенсә, сиргә алып килеүе ихтимал.\nСпорт — көндәлек эш, бер көндә генә сәләмәт йәшәү рәүешен алып барыу мөмкин түгел. Роберт Ишмырҙин әйтеүенсә, спорт — көсөргәнешле хеҙмәт ул. Эште яҡшы, тейешенсә башҡарғанда ғына файҙаһын, һөҙөмтәһен күрергә мөмкин. Геройымдың күп ваҡыты гимнастика яһау, саф һауала йөрөү, йүгереү, һыу менән ҡойоноп үтә.\nБаймаҡ районының Аҡморон ауылында йәшәгән, сәләмәт тормош алып барған, спортты пропагандалаған, оло йәштә булыуына ҡарамаҫтан, егеттәрсә дәртле һәм сәмле Роберт Рәүеф улы, һаулыҡ ҙур байлыҡ икәнлеген аңлап, һәр саҡ хәрәкәттә. Башҡаларға ла унан өлгө алырға, йәштән сәләмәтлекте ҡайғыртып, спорт менән дуҫ булырға кәрәк.


Муйыл майы — Башҡорт Википедияһы\nМуйыл майы— башҡорт халҡының бик затлы ризыҡтарынан һанала.\nмуйыл майынан әҙерләнгән бәрәмес\nмуйыл оно, һара май\nМуйылды йыйып, йоҡа ғына ҡатлам итеп таратып һалыр кәрәк. Бының өсөн иң уңайлыһы — киндер сепрәк, уны киндер тоҡтарҙан эшләп алырға була. Нисек кенә булмаһын, аҫты һауа үткәрә торған урындан да йәтешлеһе юҡ. Күләгәле, еләҫ урында киптерәләр. Бына шундай урында емештәр гәрәбә кеүек матур кибә. Кипкән береһен сепрәк тоҡҡа («һулай торған») тултырып, үтәтма ергә элеп ҡуялар. Етерлек йыйылғас, яҫы һауыттарға таратып һалып, яңы ғына икмәге сыҡҡан мейескә ултыртырға (духовкала ла мөмкин). Таш һымаҡ кипкән емештәр генә тирмәндә еңел тартыла. Бөгөнгө көндә тирмәндәр юҡ тиерлек. Әммә онтағыс ҡоролмаларға ҡытлыҡ юҡ. Муйыл онон ваҡ иләктән үткәрергә, эреһен яңынан онтағысҡа кире һалалырға. Етерлек йыйылғас, яңы баҫылған һары майға ҡушып, ентекләп баҫырға да, йомғаҡтар эшләргә. Ҡунаҡ өҫтәленә зиннәтле һый, күстәнәскә бынамын тигән ризыҡ килеп сыға. Уны сыр киҫкән кеүек киҫеп һалырға. Икмәк өҫтөнә һалып, ҡатлама итеп ашарға ла, былай ғына сәйгә ҡушып эсергә лә була.\nМуйыл майын әҙерләүе еңелдән түгел. Ә дауаһы инде һанап бөткөһөҙ. Муйыл емеше көслө тәбиғи антибиотик булып тора. Ашҡаҙан-эсәк буйындағы сит-ят микробтарҙы, шеш процестарын баҫа. Составындағы органик (лимон, алма һәм аскорбин) кислоталары организмдағы кислота-һелте нисбәтен көйләп кенә ҡалмай, иммун системаһын да нығыта. РР витаминына бай булыуы, холестерин күләмен тейешле миҡдарҙа тоторға булышлыҡ итһә, калийы артыҡ һыуҙан арындыра. Кальций менән калий икеһе бергә бөйөр эшмәкәрлеген, бүлеп сығарыу ағзаларының эшен сәләмәтлектә тоторға булышлыҡ итә. Яраларҙың бөтәшеүен тиҙләтә.\nҺары май (аҡ май тип тә атайҙар), һөттөң (тимәк, май ҙа) үҫемлектәрҙән генә эшләнеүе күп нәмә тураһында һөйләй. Шуға һары май витаминдарға бик бай (А,Д,Е, К, С, В). Составындағы туйынған һәм туйынмаған май кислоталар (бөтәһе 150 төр тирәһе, шуның 20 -һе — организм дөрөҫ эшләһен өсөн алыштырғыһыҙ) миҡдары организм өсөн тейешле нисбәттә булыуы «артыҡ» холестериндан һаҡлай. Муйылдағы кальций холестерин күләмен тейешле миҡдарҙа тотоп, зарарлы тарҡалыу продукттарын сығарыуға булышлыҡ итһә, һөт майы кальцийҙың үҙен үҙләштерергә ярҙам итә. Халыҡ медицинаһында һары май тире ауырыуҙарынан, баш ауыртыуҙан, һыуыҡ тейеүҙән, тын юлдары сирҙәренән, шулай уҡ туберкулездан дауа итеп ҡулланыла, ашҡаҙан-эсәк яраларын бөтәштерә. Организмдары ҡаҡшаған, хәлһеҙләнгән кешеләр өсөн, бала имеҙеүсе һәм ауырлы ҡатындарға, балаларға алыштырғыһыҙ шифалы ризыҡ.\nБлюдо башкирской кухни\nhttps://ba.wikipedia.org/w/index.php?title=Муйыл_майы&oldid=552945 ҡабул ителгән\nПоследний раз редактировалась 28 ғинуар 2016 в 05:12\nБыл бит һуңғы тапҡыр 05:12 28 ғинуар 2016 үҙгәртелгән.


Зөлфиә Ғайсина Башҡортостандың Кеше хоҡуҡтары буйынса советы етәксеһе итеп тәғәйенләнде\n23 Июнь , 16:25\nЗөлфиә Ғайсина Башҡортостан Башлығы ҡарамағындағы Кеше хоҡуҡтары һәм гражданлыҡ йәмғиәте институттарын үҫтереү советы рәйесе итеп тәғәйенләнде. Был хаҡтағы указға республика етәксеһе Радий Хәбиров ҡул ҡуйҙы.\nЗөлфиә Ғайсина Башҡортостан Башлығы ҡарамағындағы Кеше хоҡуҡтары һәм гражданлыҡ йәмғиәте институттарын үҫтереү советы рәйесе итеп тәғәйенләнде.\nБыл хаҡтағы указға республика етәксеһе Радий Хәбиров ҡул ҡуйҙы. Флүр Нурлығаянов — рәйес урынбаҫары, Владимир Савичев яуаплы секретарь итеп тәғәйенләнде.\nБынан тыш, Совет ағзаларының шәхси составы яңыртылды. Уға юристар, журналистар, ғалимдар, экологтар, йәнлектәрҙе яҡлаусылар, әүҙемселәр, ижади интеллигенция һәм бизнес ойошмалары, һаулыҡ һаҡлау өлкәһе, профсоюз хәрәкәте вәкилдәре, дин әһелдәре инде.\nУлар араһында — «Российская газета» баҫмаһының Өфөләге филиалы директоры Альфред Әһлетдинов, хоҡуҡ һаҡлаусы Азамат Ғәлин, альпинист һәм йәмәғәт эшмәкәре Рөстәм Нәбиев, билдәле кинорежиссер Айнур Асҡаров һәм башҡалар.


Балалар омбудсмены Павел Астахов Өфөлә Алмаштырыусы ғаиләләр фестивалендә ҡатнашты // Йәмғиәт | новости башинформ.рф\nБалалар омбудсмены Павел Астахов Өфөлә Алмаштырыусы ғаиләләр фестивалендә ҡатнашты\n10:43, 16 мая 2014 Йәмғиәт\nКесе йома, 15 майҙа, Рәсәй Федерацияһы Президенты ҡарамағындағы Бала хоҡуҡтары буйынса вәкиле Павел Астахов эш сәфәре сиктәрендә Өфө ҡалаһының Алмаштырыусы ғаиләләр фестивалендә ҡатнашты. Башҡорт дәүләт медицина университетының уҡыу-спорт комплексында уҙған сара Халыҡ-ара ғаилә көнөнә арналды.\nБайрам хөрмәтенә «Ғаилә» психологик-медик-социаль оҙатыу үҙәге һәм баш ҡала хакимиәтенең Опека һәм попечителлек буйынса идаралығы йыл һайын масштаблы акциялар уҙғара.\nАлмаштырыусы ғаиләләр фестивале беренсе тапҡыр ойошторолдо. Ул Мәскәүҙең ауыр тормош шарттарында ҡалған баларға ярҙам итеү фонды булышлығында «Йөрәккә асҡыстар» проекты сиктәрендә уҙҙы. Фестивалгә 200-ҙән ашыу тәрбиәгә һәм опекунлыҡҡа алған ғаиләләр саҡырылғайны.\nӨфөлә 2877 алмаштырыусы ғаиләлә 3247 етем һәм ата-әсә ҡарауынан мәхрүм ҡалған бала тәрбиәләнә.\n«Ғаилә» үҙәге белгестәре, тәрбиәгә алған ата-әсәләр, «Балалар плюс» һәм «Апельсин» үҫмерҙәр клубтары берләшмәләре волонтерҙары комплекс алдындағы майҙанда һәм фойела уйындар, викториналар, оҫталыҡ кластары ойошторҙо.\nБайрамда бала хоҡуҡтарын яҡлаусы Павел Астахов, БР Хөкүмәте Премьер-министры урынбаҫары Лилиә Ғүмәрова, БР Бала хоҡуҡтары буйынса вәкил Милана Скоробогатова, Өфө хакимиәте башлығы урынбаҫары Сынтимер Баязитов ҡатнашты.\n— Бөгөн – Ғаилә көнө, иң йылы байрам, — тип билдәләне Павел Астахов. — Ғаилә – ул яҡын кешеләр. Ғаиләләрегеҙҙә йылылыҡтың бер ҡасан да юғалмауын, һеҙҙең иҫ киткес балаларығыҙҙың бәхетле булыуҙарын теләйем. Һеҙҙе байрам менән ҡотлайым һәм эшләгән барлыҡ изгелектәрегеҙ өсөн рәхмәт әйтәм.\nФестивалдә һигеҙ алмаштырыусы ғаилә сығыш яһаны. Һәр ғаилә үҙе тураһында һөйләне һәм ҙур булмаған видеоролик күрһәтте. Бөтә ҡатнашыусыларға ла иҫтәлекле бүләктәр һәм дипломдар тапшырылды.\nТеги: эш сәфәре,павел астахов,балалар


Башҡортостандың 23 районында депутаттар һайланылар // Сәйәсәт | новости башинформ.рф\n12:45, 18 июня 2018 Сәйәсәт\nБашҡортостандың 23 районында депутаттар һайланылар Фото: «Башинформ» мәғлүмәт агентлығы\nӨФӨ, 2018 йыл, 18 июнь. /«Башинформ» мәғлүмәт агентлығы, Ғәлиә Нәбиева/.\nБашҡортостанда 2018 йылдың 17 июнендә 23 муниципаль райондың урындағы үҙидаралыҡ органдарына өҫтәмә һайлауҙар үтте. Тауыш биреүҙе ойоштороуҙа 83 участка комиссияһы ҡатнашты. 70 мандат билдәләнде.\n«Барлыҡ депутаттар һайланды. «Берҙәм Рәсәй» вәкилдәре – 57, «Ғәҙел Рәсәй» — биш, ЛДПР һәм КПРФ — берешәр, Рәсәй патриоттары – ике, теләк белдереүселәр дүрт мандат алды. Халыҡтың 63,24 проценты килде. Дәүләкән, Иглин, Ишембай, Ғафури, Стәрлебаш, Благовар райондары һайлыусылары нығыраҡ әүҙемлек күрһәтте», — тип хәбәр иттеләр республиканың Үҙәк һайлау комиссияһында.\nТеги: һайлауҙар, партиялар